Sei atleta izango dira Espainiako 18 Urtez Azpiko Txapelketan

Gipuzkoatik 11 atleta sailkatu dira txapelketarako, eta horien erdiak baino gehiago Tolosa CF-koak izango dira. Asteburuan egingo da Tarragonan txapelketa.

Mikel Ezkerrok 110 metro hesietan parte hartuko du bere 14,39ko marka hobetuz gero finalerako txartela eskuragai izango du. Mikel Irastorza ere proba berean ariko da. Bere helburua 15 segundoetatik jaistea izango da. "Hori lortzeko sasoian dago, ea zortea duen", azaldu dute klubetik.

Hodei Caballero ordiziarra 10 kilometro martxan ariko da. 48.54ko bere marka hobetuz gero finalista postua lor dezake dudarik gabe. Ander Martinez de Rituerto ere bertan izango da, kasu honetan pertika jauzian. 4,35 metroko markarekin doa. Hau hobetzea izango du helburu atleta tolosarrak eta bide batez ea finalista postua lor dezakeen berak ere.

Ibone Ezeizabarrena mailako lehenengo urtekoa da. "Meritu handikoa lehiakortasun hain handiko txapelketa horretan sailkatu izana", zehaztu dute klubetik. 1.500 metrotan parte hartuko du atleta tolosarrak eta bere helburu nagusia bere marka den 4.53 hobetzea izango da. Finalerako txartela oso garestia izango du. Irati Azpilgain ere azken orduan onartu dute luzera jauzian, eta denboraldiko momenturik onenean doa atleta gazte tolosarra. Bere markaren bila joango da.

Tarragonara hiru entrenatzaile joango dira atletekin batera kluba ordezkatuz: Luis Aranzabal, Ander Ortiz eta Ivan Gallego.

Lau domina 18 urtez azpiko Euskadiko Txapelketan

Aurreko larunbatean, egun euritsu batean egin zen Durangoko Landako kirol gunean 18 urtez azpiko Euskadiko Txapelketa. Bertan Tolosa CF--ko lau atleta lehiatu ziren asteburu honetako Espainiako Txapelketarako test moduan. Lau domina lortu zituzten.

Irati Azpilgain punttuan jartzen ari dela erakutsi zuen eta bai luzeran zein 100 metrotan brontzezko bi domina lortu zituen. Egindako markak 5,07 metro eta 12,93 izan ziren, hurrenez hurren.

Mikel Ezkerrok lortu zuen emaitzarik aipagarriena. 110 hesietan zilarrezko domina lortu zuen marka izugarriarekin, 14,39 hain zuzen ere, bere marka pertsonala ia 30 ehunenekotan hobetuz. Marka horrek Espainiako sailkapenean laugarren kokatzen du atleta tolosarra. Proba berean ere beste domina bat lortu zuen klubak, kasu honetan brontzezkoa: Mikel Irastortza hirugarren iritsi zen helmugara bere marka pertsonaletik gertu, 15,33 denbora eginez.

Ainhoa Muruak ez zuen dominarik lortu, baino gertu ibili zen 800 metrotan bere urteko marka hobetuz, 2.26rekin, eta laugarren postua lortuaz. Oso ondo aritu zen ere Altzoko atleta gaztea.

Zazpi domina Espainiako Master txapelketan

Beteranoetan maila ederra erakutsi dute Tolosa CF-ko atletek eta parte hartu duten atleta guztiek dominaren bat lortu dute, eta jaurtitzaile guztiak txapeldun izan dira.

Jose Luis Gonzalez Txilis-ek bi urrezko domina lortu ditu, bai diskoan zein xabalinan, 32 metrotik gora eta 25 metroko jaurtiketekin hurrenez hurren. Ignacio Amonarriz ere txapeldun izan da, kasu honetan pisu jaurtiketan 10 metro eta erditik gora jaurtiaz 5 kiloko bola.

Juan Carlos Etxebeste Moxo-k hiru domina lortu ditu guztira txapelketa borobila osatuaz: 100 metrotan brontzea 13,51rekin, 200 metrotan brontzea 29,44rekin eta 400 metrotan zilarra 1.08rekin. Sergio Roman ere podiumean izan zen 5.000 metrotan brontzea lortuz, 15.42ko marka bikainarekin.

Tolosa CF-tik azaldu dutenez, "emaitza paregabeak dira gazteen eredu diren atletentzako. Astebururo berri pozgarriak besterik ez ditugu jasotzen. Gaizki ohitzen hasiak gara. Zorionak lauoi".


Garaipen garrantzitsua Laskorainek helburuari begira (5-2)

Partida oso serioa Laskorainena. Konfinamendu osteko lehen partida alde batera utzi eta lan eta emaitza onen bidera itzuli ziren.

Lehen minututik nabaria izan zen etxekoak jokoan zutena, arerioak baina martxa bat gehiago erakutsiz. Presioan eraginkor, berehala hartu zuten aurrea markagailuan Aldalurrek ateratako korner batean Mujikak area ertzetik egindako jaurtiketaren bitartez. Presio lan ona egiten jarraituz eta burua hotz mantenduz, atsedenaldiaren aurretik beste bi gol gehiago egingo zituzten horitxoek.

Kattak lehenik, banakako jokaldi batean atezaina azpitik gaindituz eta, ondoren, atsedenaldirako 5 minutu faltan Aldalurrek, Gabak defentsan lapurtutako baloi bati esker egindako kontraerasoan, abantailan jasotako pasea sarera bidaliz. Bi jokaldi hauen artean izan ziren gola egiteko aukera gehiago, nagusiena agian Iosuk desbideratu zuen alboko sake bat.

Bi minutu faltan iritsiko zen 3 eta 1-ekoa, alboko sake batetik hain zuzen. Estrategiako jokaldia oso ongi exekutatu zuten zaragozarrek eta etxekoak sorpresaz hartu zituzten.

Bigarren zatia, lehengokoaren antzera hasi zen. Baina emaitza dela medio, arrisku handiagoak hartzen hasi zen kanpoko taldea. Arrak, Asierrek, Cuadradok... aukerak izan zituzten gola egiteko, baloi arriskutsuak lapurtu ostean. 14 minutu faltan egingo zuen Beñatek gola, pase bat kantxa erdian lapurtu eta banakako jokaldian ezkerrez baloia sarera bidaliz.

Partidak zuen itxura ikusita atezain jokalaria jokoan jarri zuten zaragozarrek 11 minutu faltan. Horitxoak sendo defentsan, eta minutuak aurrea zihoazten. Bada, 5 minutu falta zirela, epaileek hartutako erabaki arraroak medio, Laskorain 5 faltarekin jarri zen eta, handik gutxira seigarren falta adierazi eta penalti bikoitza izango zuten kanpotarrek 4-2koa egiteko. Varelak geldiketa bikaina egin zuen ordea.

Urrutiko jaurtiketa batetik etorriko zen 4 eta 2koa bi minutu faltan eta Gabak 5-2koa jarriko zuen amaierarako minutu baten faltan.

Merezitako eta landutako garaipena Laskorainentzat etxean, maila mantentzeko helburuan indar asko ematen diona. Datozen asteetan lan gogor egin beharko duela argi dago baina, egiten ari diren lanak bere fruitua ematen ari dela esan genezake.

Datorren larunbatean, Calatayud-en aurka neurtuko dira arratsaldeko seietan, Calatayuden.

Laskorain KE 5 - 2 Patatas Gomez AD Sala 2012

Hasierako bostekoa: Iosu(A), Juaristi, Paul, Gaba eta Katta. Parte hartu zuten: Varela(A), Urko, Beñat, Cuadrado, Arra, Mujika, Aldalur, eta Sagas-ek.

Entrenatzaileen hitzak partidu ostean:

Narciso Pavo (Laskorain KE): Pozik jokalarien lanarekin bai erasoan zein defentsan egin duten lana izugarria izan da, bi alderdien arteko oreka oso ona eraman dute eta bizitzen ari ginen egoerarekin honen balioa are handiagoa da. Datorren partiduari begira lan horrela egiten jarraitzea fundamentuz, helburua betetzeko."

Miguel Escosa (Patatas Gomez): "Talde batek besteak baina gogo gehiago erakutsi du. Izan dudan sentsazioa batez ere aldaketak egiteko prest zegoen jendeari begira, beraiek gehiago behar zutela, gehiago bilatu dutela eta azkenean lortu dute. Arerioa zoriontzea besterik ez."

Iturria - laskorainke.blogspot.com


ZIUetako COVID-19 pazienteak bikoiztu egin dira hilaren hasieratik

Osakidetzak eta Osasunbideak 2.924 kasu positibo atzeman zituzten atzo.

«Marka» gaindituko zela iragarri du gaur goizean Eusko Jaurlaritzako Osasun sailburu Gotzone Sagarduik, inoiz baino COVID-19 kasu positibo gehiago jakinaraziko zirela gaur. Eta Osakidetzako datuetan halaxe izan da: 2.272 kasu atzeman zituzten atzo. Osasunbidean 652 izan ziren. Batuketa eginda, horra: 2.924 izan ziren Hego Euskal Herrian. Justu abenduaren 11n gainditu zen markatik koska bat behera geratu da gaurkoa: 2.962 izan ziren orduan. Datuek, oro har, erakusten dute izurriaren transmisioa guztiz oldartuta dabilela, eta osasun sistema publikoek ezin diotela aurre egin egoerari. Bada nabarmentzeko beste datu bat; Osakidetzak onartu du milatik gorakoa dela lehen aldiz hamalau eguneko intzidentzia metatua: 1.042. Eta erietxeetan ere igartzen ari dira izurriaren goraldiaren ondorioak. Gaur goizean Sagarduik gogora ekarri du gero eta kutsatu gehiago egonda handitu egiten dela horietako batzuk larri eritzeko arriskua. Eta gertatzen ari da. Abenduaren hasieran, ZIUetan 59 COVID-19 paziente zeuden. Orain, 124 dira. Bikoiztu egin dira. Lehendik ere justu ari dira osasun sistemak; bertan behera utzi behar izan dituzte hainbat kirurgia, egun duten «presioari» erantzuteko, eta egoerak ez du hobera egiteko itxurarik. Lehen mailako osasun arreta ere ezinean ari da, eta bertan behera uzten ari dira hainbat kontsulta, «aparteko larritasunik» ez dutela argudiatuta. Osakidetzak 399 COVID-19 paziente ditu orain erietxeetan, eta ehun daude ZIUetan; Osasunbidean 136 dira orotara pazienteak, eta 24 ZIUetan daude. OME Osasunaren Mundu Erakundeak esan du egindako testen %5 baino gehiago positiboak diren unetik zaila dela izurri bat kontrolpean izatea, eta Osakidetzak eta Osasunbideak azken asteetan ematen dituzten datuak oso goitik daude. Atzo Osakidetzak egindako testen %13,7 izan ziren positibo, eta Osasunbideak egindakoen %14,5.


18. Korrikaren lehen pausoak eskualdean

http://youtu.be/mTXRTZjQETc Korrika 18 atzo iritsi zen eskualdera, eta hemen atzoko egunak utzitako irudietako batzuk (Azkoitikoak eta Azpeitikoak). Euskararen aldeko ekimenak giro polita sortu zuen eskualdean, txikien nahiz helduen artean.


Belen Zabala: «Leku arazo larria dugu, gelak baditugu, baina txikiegiak dira»

Azken hamar urtetan Belen Zabalak (Lizartza, 1963) Lardizabal Eskolaren bilakaera bertatik bertara bizi izan du; «eskola txikia zena, lerro bateko ikastetxea da egun»

Aiako Lardizabal Eskolako zuzendari Belen Zabala. (Egilea: Aiora Larrañaga) Aiako Udalak eskolarentzat eraikin berria egingo du Aian. Urrats garrantzitsua al da? Oso albiste ona da, leku arazo larria baitugu. Gelak izan baditugu, baina gelak txikiegiak dira bakoitzean sartu behar duen ikasle kopurua hartzeko. Hori dela-eta hormak bota behar izan ditugu, eta bi gelekin gela bat osatu; horregatik gelak galtzen ari gara. Aspaldi galdu genuen ingeleseko gela; lehen ingeleseko gela berezia genuen eta haurrak bertara joaten ziren, irakasleak bertan baitzuen behar zuen material guztia. Hori gela arrunta bihurtu genuen eta orain ingeleseko irakaslea da gelaz gela joaten dena; ez da batere erosoa berak ematen baitu ingelesa H.H. 4tik L.H. 6 mailara arte. Beraz, gela komunak ikasgelengatik aldatzen ari zarete? Hori da. Liburutegia ere badugu, baina sotoan dagoen gela txiki-txiki bat da, eta ezinezkoa da ikasleekin bertara joatea. Horren aurrean, irakasle bati bururatu zaio liburuak korridorean jartzea eta tarteka liburuak aldatzen joatea, haurrek liburuak irakurtzeko aukera izan dezaten. Informatika gela ere badugu, baina ez dakigu zenbat iraungo duen; izan ere, datorren ikasturtean Haur Hezkuntzako 5 urteko gelatik 22 haur datoz Lehen Hezkuntzara, eta oraindik eskola berririk izango ez dugunez, gela handi bat gehiago beharko dugu. Bestetik, irakasleok faltan botatzen dugu biltzeko irakasle gela bat izatea, gu ere gero eta gehiago baikara. Txorakeria dirudi, baina bilera bat egin edo mezu bat jakinarazi behar dugunean esaterako, gelaz gela joan behar izaten dugu irakasle bakoitzari abisua pasatuz. Noiz sortu zen leku arazoa? Aia hazten joan den neurrian sortu da arazoa. Ni duela hamar urte iritsi nintzen eskolara, eta ez ginen ehun ikaslera iristen. Egun, ordea, 143 ikasle ditugu. Denbora gutxian asko hazi da ikasle kopurua, eta horrek leku arazoa dakar. Gainera, gelak txikiak direnez ikasturtero pentsatu behar izaten dugu gela bakoitzean zein talde sartuko dugun. Ikasle kopuruaren eta gelen espazioa kontutan hartuta egiten dugu antolaketa. Zein urrats eman dituzue eraikin berria lortu arte? Aspaldi antzeman genuen espazio arazoa gero eta handiagoa zela; hori dela-eta azken urteetan ikastetxearen planean eraikin berria helburu bezala zehaztu izan dugu, baina jakin bagenekien krisia dela eta, zaila izango zela lortzea. Eusko Jaurlaritzako Hezkuntza Saileko teknikariak ere bizpahiru aldiz izan dira eskolan, eta gela komunak gela arrunt bihurtzeko gomendatu digute. «Zuek sartzen zarete, baina beste hainbat ikastetxetan arazoa askoz larriagoa da», esan digute etorri direnetan. Hezkuntza Sailaren erantzuna ikusita Aiako Udalak hartu zuen proiektuaren ardura. Aia herri txikia izanda, udalak bazekien eskolan zein arazo genuen, eta oso jarrera ona izan du. Aurreproiektua egiterakoan ere gure iritzia eskatu digute, eta ekarpenak egiteko aukera izan dugu. Zein gela izango ditu eraikin berriak? Alde batetik, jangela kokatuko dugu eraikin berrian. Egun ehun ikasle inguruk bazkaltzen dute jangelan, eta gehienez 80 ikasle sartzen dira. Hori dela-eta txandaka bazkaltzen dute haurrek. Berez, goizeko eskola ordutegia 13:00etan amaitzen da, baina 2-3-4 urteko haurrek ordubete lehenago bazkaltzen dute, 13:00etatik aurrera jangelan haur denak sartzen ez direlako. Jangelaz gain, Haur Hezkuntzako lau gela eta soinketa-psikomotrizitate gela izango dira eraikin berrian. Modu horretan, gaur egungo eraikina, obra txiki bat eginda, eskola gela ederrekin geratuko zaigu. Etorkizunari begira eraikin berriak eskolaren beharrak asetuko dituela uste al duzu? Aia azken urtetan asko hazi da, haur asko jaio da eta 15-25 ikasle inguruko gelak ditugu egun Haur Hezkuntzan. Hala ere, normalean herri txiki batean horrelako gorakada ez da betirako, geratu egiten da joera. Lardizabal Eskola beti eskola txikia izan da eta azken urteetan lerro bateko eskola bihurtzen hasi da; une honetan esaterako bi maila bakarrik ditugu elkartuta. Dena dela, etorkizun hurbilean baliteke berriz ere adinak elkartu behar izatea; hala ere, ez dugu inolako arazorik, ohituta gaude.


Boluntario bila, Azpeitian

Bakarrik sentitzen diren adinekoei konpainia egiteko herritar sarea osatu nahian dabiltza herrian. Gipuzkoako Hitzarako egindako erreportajea da honako hau.

Bakardadea sentipen hedatua da gizartean, adinekoen artean, batez ere. Sentipen horren zenbatekoa neurtzeko helburuarekin, bakarrik bizi diren 65 eta 80 urte bitarteko herritarren egoera aztertzeko ikerketa egin du Azpeitiko Udalak. COVID-19aren pandemiak haiengan izan duen eragina neurtu nahi izan du erakundeak, eragin horiek murrizteko neurriak hartzeko eta baliabideak eskaintzeko; adibidez, haiei konpainia egiteko boluntarioak.

Ikerketa egin ostean, hiru ondorio nagusi atera dituzte. Batetik, parte hartu duten pertsonek "osasun ona eta ohitura osasungarriak" dituztela; alegia, gehienak autonomoak eta independenteak direla, eta ez dutela laguntza formalaren edo informalaren beharrik. Bestetik, COVID-19aren ondorioak "uste baino leunagoak" izan direla haiengan, familia zein lagunarte eta gizarte harremanei dagokienez. "Ikusi da herritar gehienek badutela sare sozial sendo eta estu bat, eta bakardade sentipena urritzen du horrek". Baina, eta hirugarren ondorio gisa, ikusi dute bakardade sentipena "espero baino hedatuago" dagoela. Izan ere, ikerlanean parte hartu dutenen ia erdiek —alargunak gehienak, udalak zehaztu duenez— aitortu dute batzuetan bakarrik sentitu izan direla.

Elkarrizketatutako asko bakardade sentipen horri aurre egiteko boluntarioen laguntza jasotzeko edo boluntario izateko prest agertu direla jakinda, udalak erabaki du bakardadeari aurre egiteko egitasmo bat garatzen hastea, Adinkide erakundearekin elkarlanean. Hain justu, adineko pertsonen bakardadea arintzeko lan egiten duen gobernuz kanpoko erakundea da Adinkide, Gipuzkoako Foru Aldundiak duela sei urte pasatxo martxan jarritakoa.

Harreman afektiboak

Oraingoz, bakarrik sentitzen diren adineko herritarrei konpainia egiteko prest leudekeen boluntarioen bila ari dira Azpeitian. Garazi Etxaniz gizarte langile eta Adinkideko Azpeitiko arduradunak azaldu du "aukeratutakoa ez den bakardade sentipen horri aurre egitea" dela helburuetako bat. "Adinekoen eta boluntarioen artean harreman afektiboak eraikita; zahartzaroaren inguruan dauden estigmak, uste oker eta estereotipoak apurtzea ere bai; adinekoek gizartean duten parte hartzea sustatzea; eta belaunaldien arteko harremanak eraikitzea".

Jarraitu erreportajea irakurtzen Gipuzkoako Hitzaren webgunean.


Agortu dira Soreasu antzokian ‘Satiro’ antzezlana ikusteko sarrerak

Xanti Agirrezabalak sortutako obra da Satiro, eta uztailaren 12an eskainiko du antzezlana Azpeitiko Soreasu antzokian.

Amaitu dira Xanti Agirrezabalak uztailaren 12an Soreasu antzokian eskainiko duen Satiroantzezlana ikusteko sarrera guztiak. Horrela jakinarazi du gaur Kulturaz kooperatibak.

Satiro ikustera joaten diren herritarrek Kulturazek ezarritako osasun eta segurtasun neurriak errespetatu beharko dituzte. Beraz, ikus-entzuleek musukoa jantzi beharko dute emanadian, eserita egon beharko dute eta erakundeek ezarritako pertsona kopuruari dagozkion mugak errespetatu beharko dituzte.

Iaz aurkeztu zuen Satiro obra Xanti Agirrezabalak Azpeitiko Euskal Herriko Antzerki Topaketetan, Sortzaile Berrien Zikloaren barruan. Dinamoa sormen gunean eskaini zuen estreinako emanaldia Agirrezabalak, eta orduan ere sarrera guztiak agortu ziren. Herritarrek harrera bikaina egin zioten aktore azpeitiarraren lanari. Izan ere, Satirok jaso zuen antzerki topaketetako ikusleen saria.

Azpeitiko Kultur Mahaiak eta Azpeitiko Udalak banatzen dituzten Sorkuntza Beketako bat jaso zuen Agirrezabalak Satiro lanaren sormen prozesua gauzatzeko; Matxalen de Pedro, Ione de la Cruz eta Ane Arenas izan zituen bidelagun.

Satiro antzezlanaren inguruan Xanti Agirrezabalari egindako elkarrizketa, hemen.


280 parte-hartzaile, Kortezubiko Mendi Martxan

Kortezubiko XVI. Mendi Martxa zapatuan [uztailak 15] izan zen, eta beste urte batez, partaideek bi ibilbide egiteko aukera eduki zuten: 20 km-ko martxa luzea eta 10 km-ko martxa laburra.

90 bat pertsonak egin zuten ibilbide luzeena. Hain zuzen ere, izena ematen duten gehienek martxa laburrerako egiten dute, “herrikoiagoa” delako, umeekin eta gaztetxoekin egiteko aproposa.

[ IKUSI ARGAZKIAK ]

Gure Arbasoen Herria Kultur Elkartekoek azaldu duten modura, martxa luzerako bi ibilbide dituzte, eta txandakatu egiten dituzte, tontorra aldatzen dute; urte batean Arrolatik egiten dute eta bestean San Migeletik. Aurten Arrolatik egin dute, bien artean, “gogorrena” da, etapa luzeagoa da.

“Uste dugu eguraldi eskasa izatea martxa laburrean igarri zela, umeak dituztenak halako egunagaz ez direlako etortzen”, azaldu dute. Pandemiaren aurreko zifretara bueltatu direlako pozik daude: “Parte-hartze kopurua normala da; pentsatzen dugu pandemiaren ostean kopuruak horrelakoak izango direla, gure neurrian gabiltzanenak behintzat. Anoa postuez gain, amaieran, parte-hartzaile denentzat txistorrak, txakolina, sagardoa etab. egon ziren. Jendea presa barik bertan denbora luzez geratu zen, eta 14:00ak aldera mugitu zen jendea etxerantza”.

Parte hartu zutenak “oso gustura” egon ziren, eta urtero moduan, kamiseta oroigarria ere eroan zuten etxera.

*Argazkiak: Gure Arbasoen Herria Kultur Elkartea


Iera Agirre (pilotaria): "Emakume eta gizonak kirolariak gara baina gure jardunak alderatzeari utzi behar zaio"

Iera Agirre, pilotaria eta Ados Pilota euskal pilota enpresaren sortzaile eta burua da. Frontoietan emakumeen presentziak izan duen bilakaeraz mintzatu da 'Irrintzi Plaza' saioan.

Iera Agirre pilotariak, Ados Pilota enpresa sortu zuen beste kide batzuekin batera emakumeen frontoietako jarduna profeisonalizatu eta aitortzeko. Emandako aurrerapausoaren garrantzia azpimarratu du Euskalerria Irratiak Ipes Fundazioaren liburutegitik eginiko Irrintzi Plaza saio berezian.

Kirolari profesionala eta ama da. Amatasunak bere jarduna batez ere arlo fisikoan baldintzatu zuela nabarmendu du, ia bi urtez egon baitzen lehiatik at. Hala ere bere kasuan zaintza lanek ez zuten horrenbesteko eraginik izan, baina aitortu du bigarren haurdunaldi bat planteatzekotan horrek bai ala bai frontoiak uztea ekarriko lukeela.

Beste hainbat kiroletan gertatu bezala frontoiak oro har maskulinizaturik daude eta emakumeen esku pilotaren berezitasuna aitortzea nabarmendu du kirolak beste aurrerapauso bat emateko lehen urrats gisa.

Emakumeen esku pilota sustatzeko orduan gizarte, kirolari eta erakundeen erantzukizun partekatua nabarmendu du Iera Agirrek. Ados pilotak profesionaltasunerako emandako pausoa ere goraipatu du.

Emakumeen eskuz binakako txapelketa asteburuan amaitu zen, Maddi Berrical eta Olatz Ruiz de Larramendik osatutako bikoteak, Ados pilota txapelketa irabazi zuten Zumarragan. Zabaleta eta Agirreren aurka neurtu ziren finalean eta 22-12 nagusitu ziren


Winter Series txapelketa astelehenean, urriaren 31n, abiatuko da zortzi bikoterekin

Zesta-puntako txapelketa honen finala otsailaren 19an jokatuko da. 16 jaialdi izango ditu orotara eta 8 bikote ibiliko dira lehian. Partida guztiak zuzenean eskainiko dituzte eitb.eus-ek eta ETB1ek.

Jai Alai Winter Series txapelketa astelehenean, urriaren 31n, hasi eta otsailaren 19an bukatuko da. Orain arte edizio bakarra egin den arren, ospe eta prestigio handia hartu du. Partida guztiak zuzenean eskainiko dituzte eitb.eus-ek eta ETB1ek.

Jaialdi kopurua bikoiztu egin da bigarren edizio honetan, 8 jaialditik 16ra pasatuta. Gainera, txapelketak lau hilabete iraungo du aurten, iaz bi hilabete iraun zuelarik; ondorioz, partida eta telebista bidezko proiekzio gehiago izango du txapelketak, eta pilotari gehiagorentzat aukera.

Winter Seriesek gazteen aldeko apustua egingo du aurten eta 16 izango dira parte hartuko duten puntistak; hau da, iaz baino lau gehiago. Lehenengoz jokatuko dute Thomas Urrutia eta Aimar Aldazabal Winter Series Pro-Am txapelketako irabazleek, gonbidatuak izan diren Johan Sorozabal (Biarritz, 21 urte) eta Julen del Rio (Gasteiz, 25 urte) puntistek, baita Jon Tambourindeguy eta David Minviell Iparraldeko bikoteak. Azken hauek ezagunak dira zesta-punta munduan eta esperientzia handia dute goi-mailako lehiaketetan. Gainerako pilotariak, ezagunak dira: Erkiaga, Zabala, Goikoetxea, Etcheto, Beaskoetxea, Lopez, Barandika, Lekerika, Olharan eta Basque.

Euskal Telebistaren babes sendoa

Proiektu honek Euskal Telebistaren babes osoa du. Partida guztiak eskainiko dituzte ETB1en eta eitb.eus-en, "prime-time" ordutegian. Norgehiagokak astelehenetan jokatuko dira, igandea den otsailaren 19ko finala izan ezik. EITB Mediak bere baliabide tekniko eta profesionalak bideratuko ditu kirol emankizun bat baino askoz gehiago eskaintzeko.

Multzoak eta lehen partida

Puntistak bi multzotan banatuta egongo dira. A multzoa osatuko dute Barandika-Lekerika, Erkiaga-Zabala, Olharan-Basque eta Urrutia-Aimar bikoteek; bestalde, B mulztoan lehiatuko dira Beaskoetxea-López, Goikoetxea-Etcheto, Tambourindeguy-Minvielle eta Johan-Del Rio bikoteak.

Txapelketari hasiera emango dion partida urriaren 31n, astelehenean, jokatuko dute Erkiaga-Zabala eta Barandika-Lekerika bikoteek.

A multzoa:

Barandika - Lekerika

Erkiaga- Zabala

Olharan - Basque

Urrutia – Aimar

B multzoa:

Beaskoetxea -Lopez

Goikoetxea - Etcheto

Tambourindeguy - Minvielle

Johan - Del Rio

2022-2023 Jai Alai Winter Series txapelketako sailkapenak, emaitzak eta egutegia


Telmo Deunek ez du lortu Euskotren ligako txartela

Igoera lortu ez badu ere, atzoko hirugarren postua hobetu du Telmo Deunek. Hibaika baino lau segundu geroago, bigarren sailkatu da Zumaiako trainerua, 10:49.56 denbora eginda.

Gaur jokatu dute Portugaleten Zumaiako neskek traineruaren etorkizuna erabakitzeko azken estropada. Gogoz saiatu diren arren, ordea, ez dute lortu mailaz igotzea, eta hurrengo urtean ere ETE ligan ariko dira.

Dena den, atzoko hirugarren postua hobetu du Telmo Deunek. Hibaika baino lau segundu geroago, bigarren sailkatu da Zumaiako trainerua, 10:49.56ko denbora lortuta. ETE ligan aurkari zuzena izan duen Kaikuri bi segundu pasatxo kendu dizkio Telmo Deunek. Horrenbestez, bi estropadetako denborak kontuan hartuta, bigarren geratu da Zumaiako trainerua, 21:44ko denborarekin. Hibaikak 21:36.92ko denbora lortu du, eta Kaikuk 21:45.44.

Aintzane Urbietak estropada amaitu berritan azaldu duenaren arabera, "pozik" geratu dira Kaikuren aurretik egin dutelako, eta zera gaineratu du: "Irabaztera etorri gara, baina gure lana oso ondo egin dugu, eta asko disfrutatzea lortu dugu".


Aurten Gipuzkoako ekonomia % 6 inguru haziko dela aurreikusi du Adegik

Halaber, 3.000 eta 4.000 lanpostu artean sortuko direla espero du Gipuzkoako enpresarioen elkarteak. Hala ere, enpresen artean gora egin du kezkak lehengaien hornikuntzagatik, kostuengatik eta marjinengatik

Gipuzkoako ekonomia % 6 eta % 6,5 artean haziko da aurten eta epe berean 3.000 eta 4.000 lanpostu artean sortzea aurreikusi du Adegi Gipuzkoako enpresarioen elkarteak. Adegik egin duen azken inkestan, enpresa gehienek adierazi dute igo egin direla konfiantza, salmentak eta eskaerak eta beren asmoa plantilla handitzea edo mantentzea dela. Aitzitik, lehengaien hornikuntzarekin eta kostuekin eta marjinen jaitsierarekin lotutako kezkak gora egin du.

Donostian egindako prentsaurrekoan, Eduardo Junkera Adegiko presidenteak eta Jose Miguel Ayerza zuzendari nagusiak ekonomiaren egoerari buruzko azken inkestaren berri eman dute.

Enpresen % 21,5ek Adegiri adierazi diote enplegu maila handitzea aurreikusi dutela, % 68k mantentzea eta % 10,5ek, murriztea.

Merkatuaren egoerari dagokionez, galdetutako enpresen % 84k uste dute merkatuaren egoera berraktibaziokoa (% 55) edo normaltasunekoa (% 29)edo dela. Aitzitik, enpresen % 16k uste du merkatuaren egoera atzeraldikoa dela.

Enpresen % 44k beren salmentak handitzea lortu dute aurreko hiruhilekoarekin alderatuta. Aldiz, % 18k salmenten jaitsiera izan dute.

Eskarien maila % 2,1 hazi da aurreko hiruhilekoarekin alderatuta eta enpresen % 72,5ek dio bere eskari maila normala edo altua duela.

Salmenten errentagarritasunak behera egin du aurreko urtearekin alderatuta hamar enpresetatik laurentzat eta horien irabazi marjinak % 11,5 inguru murriztu dira.

Bestalde, Adegiren inkestan agerian utzi duenez, sektorea kezkatuta dago lehengaien hornikuntzagatik eta prezioen garestitzeagatik, besteak beste. Iazko datuekin alderatuta, azken hiru hilabeteetan batez beste % 15 inguru hazi dira hornikuntza kostuak enpresen % 68,5entzat: % 20 industrian, % 30 metalurgian eta produktu metalikoetan eta % 27,5 metalezkoak ez direnetan. Eraikuntza sektorean igoera % 10,5 ingurukoa da eta % 4koa zerbitzuetan.

Amaitzeko, hamar enpresetatik bederatzik uste dute pandemiaren ondorioetatik errekuperatuko direla urtebetean baino gutxiagoan.


Tolosaldeko gazteak zientziara eta teknologiara gerturatzea, erronka nagusietako bat

Eskualdeko DBHko 3. eta 4. mailako 574 gaztek parte hartu dute STEAM gaiekiko pertzepzioari buruzko galdetegian. Neskek mutilek baino bokazio zientifiko-teknologiko baxuagoa dutela erakusten du ikerketak.

Tolosaldeko gazteen STEAM-ZTIAM (zientzia, teknologia, ingeniaritza, artea eta matematikak) diagnosia eta haren emaitzei aurre egiteko Bizilabe ekimena aurkeztu dituzte Tolosaldea Garatzenek eta Elhuyarrek. Tolosaldea Lanbide Heziketako Ikastetxe Integratuan egin da aurkezpena, eta bertan izan dira Iker Urruzola Aizpurua, Tolosaldea Garatzeneko Lehendakaria, Joseba Amondarain Senperena, Gipuzkoako Foru Aldundiko Sustapen Ekonomikoko zuzendaria, Garazi Andonegi Beristain, Elhuyarreko Zientzia Unitateko zuzendaria, Aitziber Lasa Iglesias Elhuyar STEAM hezkuntzako zuzendaria, eta Iñaki Pakea Arsuaga, Tolosaldea LHko Ikastetxe Integratuko zuzendaria.

Gaur aurkeztu den STEAM arloko gaien eta lanbideen inguruko galdetegiari DBHko 3. eta 4. mailako 574 gaztek erantzun diote. Parte-hartzaileen % 48,6 neskak izan dira, % 47,9 mutilak eta % 3,5 ez-bitarrak. Honako ikastetxe hauetatik jaso dira erantzunak: Anoetako Herri Ikastola, Aralar Institutua, Herrikide Ikastetxea, Laskorain Ikastola, Orixe Institutua, Uzturpe Ikastola eta Zubimusu Ikastola.

Galdetegian, zientziaren eta teknologiaren alorrekiko interesa eta haiei lotutako lanpostuetan lan egiteko izan dezaketen asmoaz ez ezik, eskualdeko lan-jardueraren inguruan ere galdetu zaie. Aitziber Lasa Iglesiasek, Elhuyar STEAM hezkuntzako arduradunak, aurkeztu ditu galdetegiaren emaitzen ondorio nagusiak:

Genero-estereotipo tradizionalek gazteek gaiekiko duten interesean eragina dutela esan daiteke. Oro har, neskek interes handiagoa erakusten dute gai desberdin ugaritan, eta mutilen interesa askoz ere fokalizatuagoa dago. Nesken intereseko gai ugari horietan, toki txikia hartzen dute zientziak eta teknologiak; mutilen interesetan, ordea, handia.

Genero-estereotipoek indarra dute etorkizuneko lanbideak hautatzerakoan ere. Neskek osasun-zientziekin eta irakaskuntzarekin erlazionatutako lanbideak hautatu dituzte gehienbat; eta mutilek, berriz, teknologiari lotutako gaiak.

Ikasgaiekiko interes-maila baxua da oro har. Neskek biologian (7,331 ) eta kimikan (6,16) dute interesik handiena; mutilek, aldiz, teknologian (6,70) eta informatikan (6,64).

STEM profesionalak pertsona langileak, jakintsuak, argiak, pazientzia handikoak eta sortzaileak direla uste dute gazteek. Ezaugarri horietako batzuk ikasle onak deskribatzeko ohiko adjektiboak dira. Lanpostu horietan lan egitea ikasketa-prozesu luze, zorrotz eta zailarekin lotu ohi dute gazte askok, eta, ondorioz, bestelako ikasketak hautatzeko aukerak handitu egiten dira.

Etorkizunean STEM arloan lan egiteari dagokionez, neskek eta mutilek gaitasun-maila desberdina hautematen dute: mutilen % 45ek, nesken % 25ek eta ez-bitarren % 20k ikusten dute euren burua sektore horretan lanean.

STEM profesionalen bizimoduari buruz oso ikuspuntu desberdina dute neskek eta mutilek, eta mutilak dira STEM profesionalen bizimodua hobetoen baloratu dutenak (6,97) eta etorkizunean STEM arloan lan egiteko interes handiena azaldu dutenak (% 50,7, neskek halako bi).

Orokorrean, zientzian eta teknologian jarduten duten emakume eta gizonen arteko lan-baldintzak desberdinak direla uste dute gazteek, baina eskualde mailako ikuspuntua baikorragoa da eta ez dituzte desberdintasunak hainbeste nabarmentzen.

Gazteen erdiek ez dute eskualdeko industria ezagutzen, eta eskualdeko industrian lan egiteak ez ditu bereziki erakartzen. Halere, badira eskualdeko industria eta lana gauza positiboekin lotzen dituzten hainbat gazte, neskak zein mutilak.

Oro har, diagnosiaren emaitzek erakusten dute Tolosaldea eskualdeko STEM jardueraren inguruko ezagutza baxua dela, eta neskek mutilek baino bokazio zientifiko-teknologiko baxuagoa dutela ere bai. Galdetegiaren emaitzak Tolosaldeko STEAM diagnosia ikus-entzunezkoan laburbildu dira. Bai txostena, bai bideoa, ikusgai daude www.tolosaldeagaratzen.eus webgunean.

Bizilabe Tolosaldea

Eskualdeko gazteen artean zientzia eta teknologiarekiko interesa eta motibazioa sustatzeko eta, aldi berean, eskualdeko lan-jarduera gazteenei hobeto ezagutarazteko asmoz jaio da Bizilabe Tolosaldea aisialdi-eskaintza 2020-2021 ikasturtean, Tolosaldeko udalen eta Tolosaldea Garatzenen eta Elhuyarren eskutik. Zientzia eta teknologiarekin erlazionatutako jarduerak eta eskolaz kanpoko bizipenak eskainiko ditu Bizilabek gazteentzat.

Gipuzkoako Foru Aldundiak lagundutako ekimena da hau. Euskadin zientzia- eta teknologia-ikasketak hautatzeko gazteen joera baxua da. Ez, ordea, alor horietako profesionalen beharra. Egungo egoerak agerian utzi du lehenago ere premiazkoa zen gauza bat, zientzia eta teknologiaren aldeko apustua egiteko beharra. Honen guztiaren aurrean, gazteen zientzia eta teknologiarekiko bokazioak indartzeko asmoz lagundu du Gipuzkoako Foru Aldundiak Elhuyarren eta Tolosaldea Garatzenen proiektua.

Ildo beretik, Iker Urruzola Aizpuruak, Tolosaldea Garatzeneko Lehendakariak, azaldu du eskualdeko beharrak Euskadikoekin lerrokatuta daudela eta, beraz, garrantzitsua dela zientzia eta teknologiako bokazioak sustatzerako estrategiak zehazteko orduan nondik abiatzen garen jakitea. Gisa honetako mundu mailako ikerketek erakutsi dute ezen, zientzia eta teknologiaren inguruan gazteek interesa eta jarrera positiboa duten arren, gutxiengo batek baino ez duela hautatzen halako graduak ikastea. Estatu mailako unibertsitate-ikasleen % 54,3 emakumezkoa den arren, ingeniaritzako eta arkitekturako karreretan % 26,4ra jaisten da kopuru hori. Izan ere, oso gaztetatik hasten da interes falta sumatzen nesken artean.

Garazi Andonegi Beristainek, Elhuyarreko Zientzia unitateko zuzendariak, bestalde, azaldu du Bizilabe 2017tik martxan dagoen ekimena dela. Gazteentzako ikerketa-zentroen sarea da, eta, Tolosaldean ez ezik, Bilbon, Nerbioi-Ibaizabaleko herrietan eta Debebarreneko herrietan du eskaintza.

Eskualdean proiektua abiatzeko, eskualdeko bi hirigune nagusietan ireki dira Bizilabe zentroak; Tolosan eta Villabonan, alegia. Tolosako kasuan, Tolosaldea Lanbide Heziketa Institutuak berritu berri dituen instalazioetan gauzatuko dira ekintzak (ostegunetan), eta, Villabonako kasuan, Gaztelekuan egingo dira (astearteetan). Bietan eskaintza bera izango da.


Bezeroek ohiko gaiak nahiago dituzte

Mihilua izan da Ordiziako feriara iritsi den azken berritasuna. Mediterraneo aldeko sukaldeetan oso preziatua izan omen da beti, baina hemen ez da hainbeste erabili. Iñaki Intxaustik jarri zuen salgai, bakoitza 1,5 euroan, eta ez zekien ziur salduko zuenik. Izan ere, eta horretan arrazoi eman zion postua ondoan duen Arantxa Zurutuzak, hemengo jendeak nahiago ditu betiko gaiak. Feriara azken aldian produktu berriak iristen hasita daude, izan pak choi, izan chaiota, izan daikon arbia… baina aza, azalorea, zerba edo porrua bezalako betiko barazkiek izaten dute estimazio gehien erosleen aldetik.

Ibarrako Montes etxeko Patxi Izagirre eta Arantxa Iparragirre. Argazkia: Tere Madinabeitia

Baratzeetan landatzen direnen artean ere betikoen alde egiten du jendeak, eta horregatik izaten dute ohiko eskaintza landare saltzaileek. Atzo Ibarrako Montesekoen postuan tipula buru zabala zen berritasuna, gorria zein horia. Ehunekoa 3,5 euroan zuten salgai Patxi Izagirrek eta Arantxa Iparragirrek. Aurten landareak aurreratuta etorri direla zioen Izagirrek, eguraldiaren eraginez.

Postu horretan bertan, bestalde, arbi txikiak edo errefautxoak ere bazituzten salgai, gorriak eta zuriak, Edurne Jauregirenean bezala. Sorta euro bat eta bi euro artean zuten.

Bestela, saltzaileek diotenez hauxe ez da berritasunerako garaia, negua halakoa delako, eta udaberrira arte gauza berri gutxi sortuko direlako. Hala ere, postuak produktuz beteta daude, baratzeetan ekoitzitakoaren erakusleiho eder askoak osatuz.

Perretxikoak, agortzear

Negua ere ez da perretxikoetarako garairik onena, eta horren adierazle azken asteotan Ordizian izan den saltzaile bakarrak Mikel Lasak, eskaintza urria izatea da. Atzo, hemezortzi kilo mendiko angula (18 euroan kiloa), hamar kilo saltsa perretxiko beltz (20 €) eta zortzi kilo ziza hori (38 €) besterik ez zituen.

Ordiziako azokako prezioak


Gau Beltza ate joka da

Bigarren urtez, herritik herriarentzat gau beltza antolatu du Orereta Ikastolak. Helburua, herriko eragileen eta oreretarren parte hartzea bultzatzea dela esan du ikastolak. Hilaren 31ko ilunabarrean 19:30ean Santa Klara kaletik abiatuko du ibilbidea Kalabaza Bideak, Kalabaza gurdiak, trikimako gaineko orekariak, dantza, musika, kriseilu zein lastargien argiak lagunduta, eta mozorrotuta, uzta garaiari agur esan, eta neguan sartzeko. Lau Haizetara Euskaltzaleon Topaguneak, Amulleta Danbor Kofradiak, Xenpelar AEK Euskaltegiak, Ereintza Dantza taldeak, Urdaburu Mendizale elkarteak, eta Asiolako begiraleek bat egin dute antolaketa lanetan.

Santa Klaratik abiatuta, herriko hainbat kale pasata, Zumardian ekitaldi nagusia egingo dute. Eragileek euren emanaldiak eskainiko dituzte bertan, eta ondoren, beldurren lapikuan, izuak erreko dituzte. Zezen suzkoarekin amaituko da festa, 20:30ak aldera.

Duela bi urte Gau Beltza berreskuratzearekin batera mikroipuin lehiaketa eta ikus-entzunezkoa abiatu zuen Orereta Ikastolak, eta aurten ere egingo dute. DBH 1etik gorako ikasleei begirakoa da lehiaketa hori, eta hilaren 31etik abenduaren 3ra arte —Euskararen Eguna— izango da parte hartzeko aukera.

Gau beltzaren antolaketaren atzean, Orereta IKastolako langile taldea dago; ikastolaren balio eta izaerarekin bat datorrela sinetsita ekin zioten antolaketari. Egunaren gaineko bizipen eta usadioak aldatu direnaren jakitun, garai bateko Gau Beltza berrskuratzeko saiakera sendoa egin du Orereta Ikastolak.

Errenteria-Oreretan Gau Beltza ospatzen zenaren testigantzak izan badirela dio, eta horren berri eman du ikastolak: “Erdiko kaleko haurrak, Gaztañoko baratzetara joaten omen ziren kalabaza bila, hustu, eta kalean bertan, zein hilerri zaharrean jartzeko. Hamarkada batzuetan usadioa eta kalabazak itzalita egon badira ere, orain urte batzuk, Erdiko kaleko familia batzuk Gau Beltza ospatzen hasi ziren berriro”.

Orain jaia birsortzea du helburu Orereta Ikastolak, “herria, komunitatea, aniztasuna, berdintasuna, izaera, eta euskara ardatz hartuta”. Antolaketara “gogoz eta ilusioz” batutako eragileei eskerrak eman dizkie, “ezinbestekoa delako horien ekarpena”, eta herritarrak parte hartzera deitu ditu, ahal dela mozorrotuta, “izan ere, gau beltzak herritik herriarentzat sortutako festa izan nahi du, eta hala desio duen herritar oro dago parte hartzera gonbidatuta”.


Artilea biltzeko kanpainarekin hasi dira Bortzirietan

Bortzirietako Hiri Hondakinen Mankomunitateak aste honetan zabaldu du artilea biltzeko kanpaina. Hemendik aitzinera astegunez egunero irekiko dute, baita larunbat batzuetan ere. Zerbitzua debaldekoa izanen da.

Alkaiagako industrialdean dagoen Garbigunean bilduko dute artilea Bortzirietan.

Astelehenetan eta ortzegunetan 12:00etatik 19:00etara.

Asteartetan, asteazkenetan eta ortziraletan 12:00etatik 15:00etara.

Maiatzaren 27an, ekainaren 24an eta uztailaren 29an (larunbatak) 09:00etatik 13:00etara.


Baztango Udalak Aroztegiko auzipetuei elkartasuna adierazi die eta proiektua gelditzeko eskatu dio Nafarroako Gobernuari

Atzo egindako udaleko osoko bilkuran onartu zuten mozioa aldeko zortzi botorekin eta kontrako bortzekin

Aroztegiko auzipetuak izan zituzten hizpide atzoko osoko bilkuran. «Sei baztandarrek Iruñean deklaratu behar izan dute Aroztegiko kanpaldiarengatik. Kanpaldia 2021ean egin zen, Lekarozko Aroztegian lekaroztarren eta Baztango erakundeen iritzi eta nahiaren kontra egin nahi den proiektuaren lanak hasi zituztelako».

Proiektua «ezohiko prozeduraren arabera» tramitatu dela salatu dute, «ez du Baztanen onarpenik, eta ondorioz, zilegitasun sozialik ere ez. Nafarroako Gobernuak Udalez Gaindiko Eragina duen Plan gisa izapidetzea onartu zuen, Baztango erakundeen ahalmenen gainetik, indarrean den legedia bihurrituz eta proiektua inposatuz. Nabarmena denez, proiektua interes sozial guttiko eta ondorio handiko egitasmoa da, Lekaroz errotik aldatuko lukeena eta Baztango geroa gogor baldintzatuko lukeena».

«Zilegitasun sozialik gabeko proiektuak» aitzinerat egin du Nafarroako Gobernuaren babesarekin, «eta hor buruz burukoa sortu da. Modu bihurrian erabilitako legeak ematen duen legitimitatea alde batetik eta, bertze aldetik, herritarren gehiengoak nahi ez duen proiektuaren inposizioaren eta ondorioen aitzinean antolatzen den herri-borondatearen legitimitatea».

Gainera, erakunde publikoek «herritarren nahi arrazoitu eta zentzukoari kasu egin beharrean, interes ekonomikoekin pelotazo urbanistikoak baimentzea» salatu dute, eta «ageriko bidegabekeria» dela adierazi. Testuinguru horretan, «bidegabekeriak lanak geldiarazteko kanpaldi baketsua antolatzea ekarri zuen. Orain, sei baztandar auzipetu dituzte, inposatutako eta zilegitasun sozialik gabeko pelotazoa modu baketsuan gelditzen saiatzeagatik».

Horregatik, «auzipetutako herritarrei elkartasuna adierazi» diete eta Nafarroako Gobernuak «lekaroztarrei, baztandarrei eta Lekaroz eta Baztango erakundeei kasu egitea eta Aroztegiko proiektua betiko gelditzea» eskatu dute.

EH Bilduk aurkeztu zuen mozio hau bilkuran. Aldeko zortzi boto izan zituen, EH Bildu eta Ezkerrarenak, eta Navarra Sumaren eta Geroa Bairen kontrako bortz boto.


Lehen 16.000 dosiak Bexen enpresako ultraizozkailuetan bilduta daude

Pfizerren Belgikako egoitzatik atzo iritsi behar zuten txertoak gaur iritsi dira Forondara. Handik Hernanira eraman dituzte batzuk eta Nafarroara beste batzuk.


Inaugurazioa: Hiruputzu Gaztetxearen inaugurazio jaialdia

11:00. Toka eta Bolo Txapelketa, Poligonoan.

14:30. Bazkaria, Gaztetxean.

18:30. Poteo musikatua, Gaztetxetik abiatuta.

22:00. Kontzertuak, Gaztetxean: Goma2, GZR eta Manuela ahizpak.


Frankismoak konfiskatutako zenbat lan dituen ikertzen ari da Prado museoa

Madrilgo Prado museoak historian lehen aldiz ikerketa abiatu du frankismoak lapurtutako zenbat lan dituen jakin eta benetako jabeei itzultzeko. Museoak bere biltegiak ireki dizkigu eta ikerketa arduradunarekin izan gara bertan.


Kontzertua: Betto Snay

Betto Snay Bilboko San Frantzisko auzoan bizi den rapero angolarra da, etxerik gabeko pertsonen egoera hobetzeko Kartoizko Ohea proiektua sortu duena. Elkar-ekinek antolatu du doako emanaldia.


Apusturako deia, langileen auzoetatik

Haritik Hirira lantaldeak agerian utzi du apustu etxeen eta horien kokalekuaren arteko harremana, auzo batzuen eta besteen arteko bereizketa nabarmenarekin; horiek mugatu eta arautzeko beharraz ohartarazi dute Asajer errehabilitazioan diren Arabako jokalarien elkartetik.

Haritik Hirira izeneko proiektuak plazaratu ditu datu gordinak, apustu etxeen, errentaren eta auzoen tipologiaren arteko harremana aztertuta. Donostian egin dute lehendabiziko azterketa, eta agerian geratu da apustu makina gehienak errenta baxuena duten auzoetan daudela. Are nabarmenagoa da, ordea, fenomeno hori Gasteizen. Arabako hiriburua aztertuta, apustu makinak dituzten 222 lokal identifikatu dituzte, Donostian halako bi, eta Koroatzea eta Adurtza auzoak dira biztanleko makina gehien dituztenak; errenta baxua eta erdi-baxua duten auzoetan biztanleko lokalen kopurua auzo aberatsenetan baino askoz handiagoa da. "Zur eta lur utzi gaitu egoerak; 250.000 biztanle inguruko hiri batentzat datu nahiko kezkagarriak dira hauek".

Jon Macias eta Josu del Campo geografo gipuzkoarrek egin dute analisia, Twitter bidez (@HaritikHirira) zabaldu dutena. Askotariko gaien inguruan Euskal Herriko hiriburu desberdinetako errealitatea ezagutu nahi dute, betiere geografiaren ikuspuntua nabarmenduta, eta irakurleen artean eztabaida kritikoa sortzeko gogoz. Apustu etxeen gorakadak kezkatuta egin dute honako azterketa, eta Bilbo izango dute hurrengo aztergaia. "Donostian ikusi dugu Anoeta estadioaren inguruan lokal ugari pilatzen direla, eta Bilbon ere hori betetzen den jakin nahi dugu, San Mames inguruan metatzen ote diren, eta estadioak berak mugiarazten ote duen apustua egitea". Gasteizen, aldiz, Mendizorrotza inguruan ez dago apustu lokalik, baina beste faktore batzuk ere kontuan izan behar dira honetan; errenta altuena duen auzoa da Gasteizen, eta hirigintza ereduak ere baldintza dezake. "Gure hiriburuetan errenta altuenak dituztenak familia bakarreko etxebizitzetan bizi dira, eta urbanizazio hauetan oso zaila da lokalak eta dendak jartzea. Beraz, zeharka bada ere, apustu etxeak ekiditen dituzte". Kontrara, etxebizitza blokeetan bizi diren auzoetan, konpaktuak direnetan, errazagoa da bertan lokalak jartzea, nabarmendu dutenez, "eta, beraz, errazagoa da bertako bizilagun batentzat apustu etxe batera joatea".

Kokapen estrategikoa

Macias eta Del Camporen ustez, apustu etxeak batean edo bestean jartzeko erabakiak ez dira ausaz hartutakoak, estrategikoki hartutakoak baizik, eta horregatik daude langile auzoetan gehiago. "Azken batean, badakite beharrak ere jokatzera eramaten zaituela. Hilabete amaierara heltzeko arazo ekonomiko ugari izaten da, eta askotan apustua aukera gisa ikusten da, aukera faltsua izan arren, errealitatetik urrun; aldiz, badakite, beharrik ez duten auzoetan normalean jokatzeko joera ere txikiagoa izango dela, ez zaiela hainbeste interesatzen".

Analisiaren arabera, Gasteizen Koroatze auzoa izan daiteke apustu makinekin dagoen arazoaren erakusgarri nagusietako bat. Errenta baxua eta langabezia tasa altuena duten auzoen artean kokatzen da, eta, bertan, apustuetarako makinak dituzten 19 lokal aurki daitezke. "Langile auzoa izatearekin batera, zentralitatea ere bada garrantzitsua auzo honetan, Gasteizko erdigunean, eta mugimendu gehien dagoen kaleetatik gertu, eta ondorioz ostalaritzako lokal ugarirekin", azaldu dute. Adurtzako egoera ere "oso kezkagarria" da, biztanleko lokal gehien aurki daitezkeen auzoa baita: 12 lokal daude 6.000 biztanlerako. Aretxabaletan, berriz, biztanle kopuru berdintxua izanda, ez dago apustu makinak dituen lokalik.

Biztanleko lokal gehien ditu Adurtzak: 12 lokal daude 6.000 biztanlerako

Jasotako datuek agerian uzten dutenez, gainera, apustu etxe baten ostean beste bat etorri ohi da. "Pentsa daiteke lehia handia izan daitekeela euren artean, lokal batek besteari kalte egingo diola, baina elkar elikatzen dute. Makina bat den tokian gehiago sortzen dira, eta jende gehiago erakartzen dute. Pilatze gune horiek Euskal Herrian eta hemendik kanpo ere ikusi ditugu".

Makina kopurua "neurri gabe" ugaritu ez dadin araudia ezarri bitartean, legeak beste hainbat zirrikitu uzten dituela uste dute Maciasek eta Del Campok, besteak beste, ikastoletatik distantzia jakin batera horiek kokatzeko neurririk ez dagoela. "Eta 18 urtetik gorakoek bakarrik jokatu dezaketen arren, nahiko lausoa da erregulazioa; gazteentzat arazo larria izan daiteke".

Lokaletan, etena

Euskal Autonomia Erkidegoan 2008an ireki zuten lehengo apustu etxea, eta ordutik nabarmen hazi dira; apustu etxeak eta ostalaritza lokaletan dauden joko eta apustu makinak kontuan hartuta, 10.500 inguru daude egun. Sektorea erregulatu arte, behin-behinean, apustu etxeetarako lizentzia berririk ez ematea erabaki zuen Eusko Jaurlaritzak 2020 hasieran. "Gazteen eta nerabeen artean jokoaren erabilera desegokiaren arriskuak murriztea eta, ahal den neurrian, mendekotasun-arazoak saihestea da araudiaren berrikuspenaren helburua", azaldu zuen garai hartan Jaurlaritzaren Segurtasun sailburua zen Estefania Beltran de Herediak.

Aurtengo otsailean berriz ere izan da aferaren inguruko eztabaida Eusko Legebiltzarrean; lege proposamena egin zuen Elkarrekin Podemosek jokoa arautzeko 1991n ezarritako araudia aldatzeko. Aurrera egin ez bazuen ere, araudiaren eta planifikazioaren bitartez legea eguneratu eta "jokoaren gaur egungo errealitatera" egokitzearen alde egin zuten alderdi guztiek. Iñigo Martinez legebiltzarkideak azaldutakoaren arabera, Araba, Bizkai eta Gipuzkoako 43.000 lagunek dituzte jokoarekin loturiko arazoak, eta gazteen %5ek dute jokoarekiko menpekotasuna. Besteak beste, probintziako gehienez kasino bat, gehienez ere 100 joko etxe eta 50 apustu etxe izatea proposatzen zuen Podemosek, eta lokal baten eta bestearen artean gutxienez 500 metroko distantzia izatea, baita joko etxeen eta eskola, unibertsitate, gazte lokal eta jokalarien errehabilitazio zentroen artean ere.

Covidaren pandemia tarteko, ordea, azken hilabeteetan establezimendu fisikoetan beharrean, Interneten jokatzeko joera areagotu da bereziki. "Apustu etxeen loraldia nolabait apaldu egin da, erritmoa ez da hain handia, bezeroek eta apustu etxeek badakitelako etxetik jokatzea gero eta errazagoa eta erakargarriagoa dela, publizitate jarioak lagunduta", gogoratu dute Haritik Hirira taldeko kideek.

Ildo horretan, joan den abuztuaren 31az geroztik, sektoreko enpresen publizitateari muga jarri die Espainiako Gobernuak. Ezarritako dekretuaren arabera, telebista eta irratiek soilik goizeko 01:00ak eta 5:00ak bitartean emititu ditzakete enpresa horien iragarkiak, kirol emanaldietan ez da apustu-etxeen iragarkirik eskainiko beraz, eta kirol taldeek ez dute kamisetan haien izenik eramango.

Araudiaren beharra

Azken urteotan menpekotasunak nabarmen gora egin duela gogoratu dute Asajer errehabilitazioan diren Arabako jokalarien elkartetik, eta apustu etxeen eta online jokoa mugatzeko beharra nabarmendu dute. "Gasteizen lokal gehiegi daudela uste dugu, legeak hala baimentzen duen arren", azaldu du Idoia Axpe elkarteko lehendakariak. "1989. urtetik ari gara elkartetik eta beste zenbait kolektibotik neurriak har daitezen eskatzen; txanpon makinekin hasieran, apustu makinekin gero, online jokoarekin orain... Araudiak beti oso atzetik datozen sentsazioa dut, benetako arazoa direnean bakarrik jartzen direnak". Kirol apustuekin arazoak dituzten gazteen kopuruari "adi" jarraitzeko beharra aipatu du Axpek, eta mendekotasuna garatzeko denbora gehiegi behar ez dela ohartarazi, "bereziki sarearen bidez orain, edozein lekutan, edozein momentutan jokatzeko aukerarekin".


Gorefest solidarioa, bihar

Spookypheria Productions elkarteak antolatzen duen Gorefest jaialdia iritsi da, eta biharko [uztailak 14] jarri dute hitzordua; 20:30ean, Nestor Basterretxea aretoan. Urtero legez, film laburren eskaintza zabala dakarte, “inoiz baino film labur gehiago”, gainera. Izan ere, aurten, ohiko film laburren emanaldiaren ostean, Gure Ganbaran ekimenaren parte diren zortzi film laburren “emanaldi berezia” jarriko dute, 23:00ak aldera hasita. Jaialdia, gainera, solidarioa izango da, sarreretatik lortutako dirua emango baitute.

Gure Ganbaran ekimena Gorefestaren 20. urteurrena ospatzeko “jaialdi berezi batean” aurkeztea zen Spookypheria Productions elkartearen asmoa, baina koronabirusaren pandemiaren eraginez, 20. urteurrena ez zuten ospatu. “Pandemiak aldaketa asko ekarri ditu. Hori dela eta, ekimen honen parte ziren proiektu batzuk bertan behera geratu dira, ulergarria ere bada. Baina, proiektu horretarako sortutako zortzi istorio labur ikusi ahalko ditugu bihar”, azaldu dute antolatzaileek. “Entretenimenduz betetako ordu bat” inguru izango dela aipatu dute. Antolatzaileen lagun eta ezagunek egindako lanak dira, eta, horregatik, biharkoan herriko izen eta aurpegi ezagun asko agertuko dira Nestor Basterretxea aretoan.

Spookypheria Productions elkartearen asmoa zen istorio laburren bilduma hori DVD batean argitaratzea, eta salmentatik lortutako dirua Eutsi Gogor Danok Batera elkarteari ematea. DVDa aterako ez dutenez, pentsatu dute aurtengo jaialdiko sarrerekin lortutako diru guztia gaixotasun arraroak dituzten umeei laguntzeko sortu zen elkarteari ematea, “jatorrizko ideiari ahalik eta modu zintzoenean erantzuna emateko”.

Hala, terrorea, gorea, suspensea eta umore ona gustuko duten horiek hitzordua daukate bihar; 5 euroko sarrera ordaindu beharko da, eta sarrerak bihar bertan erosi daitezke Nestor Basterretxea aretoan, jaialdia hasi baino ordubete lehenago hasita.

Ohiko film laburren emanaldia:

1. La nueva. Ivan Villamel

2. Carnivoro. Lander Castro

3. The 6 Relics of Helena Mason. Joseph Diaz

4. Caraoscura. German Sancho & Raul Cerezo

5. Ni a sol ni a sombra. Talia Hernando

6. Iago y Tristan. Miguel Ibañez Monroy

7. Influencer. Nerea Torrijos

8. Superjodidos. Gaston Haag

9. Turno de noche: el lugar equivocado. Juanjo Avi, Jose Casas & Agus Lamson

10. El padrastro. Jose Casas

Gure Ganbara:

1. Casting. Fernando Martinez – Spookypheria Pructions

2. Otsoa. Txaber Miravalles

3. Sisifo. Markel Goikoetxea

4. La costurera. H Factory-dxe

5. Inhumano. Iñigo Atxa – Spookypheria Pructions

6. Despierta. Allan J. Arcal & Inge SD

7. Agorafobia. Miriam del Prado

8. Mundu berri bat. Mikel Alvarez – Katihotsak Logia


Ez dago garbi Muniainek finala jokatuko duen

Azken asteetako partidek eragindako nekeak sortu dizkio giharretako arazoak Athleticeko kapitainari, eta gaur iluntzeko lan saioan argituko dira zalantzak.

Iker Muniainek argi gorri guztiak piztu zituen atzo, Sevillara iritsi eta berehala. Herren eginez egin zituen abioitik jaitsi eta geroko metroak. Rafa Alkortak hitz egin du orain, finalaz, eta Athleticeko kirol zuzendariak adierazi du ez dela ziurra kapitainak finala jokatzea, nahiz eta asko esatea litzatekeen ez dela ariko. "Gaurko entrenamenduan argituko dira zalantzak", adierazi du. Hanketako giharretan dauzka arazoak, eta, Alkortak esan duenez, "aurreko asteetako partidek eragindako nekeak sortu dizkio". Alkorta hizketan ari zen bitartean, jokalariak hoteletik kanpora joan dira, ibilalditxo bat egitera, eta Muniainek ez du herrenik egin.

Bartzelonaren aurkako finalerako jokalariak animo handiarekin daudela ere adierazi du. Partida nondik nora joan daitekeen ere aztertu du: "Bartzelonaren jokoa baloi jabetzan oinarritzen da, eta abilak dira horretan. Gure indargunea baloia berreskuratu eta azkar ateratzea izango da, horixe izanik, gainera. Marcelinori gustatzen zaiona".

Gako batzuk ere eman zituen Athleticek finala irabazteko: "Eraginkorrak izan beharko dugu, bai atzealdean, bai aurrealdean. Defentsako lan ona egin beharko dugu, eta erasoan, aukeretan asmatu".


Araba Euskaraz 2022

Zortzi ikastola dira Araban, Ikastolen Elkartearen baitan bildurik. Zortziak bat egingo dute, Argantzun ikastolaren alde, eta Olarizuko inguruetan izango da jaia. Egitarau osoa: arabaeuskaraz.eus


Hogei kideko zerrenda aurkeztu du Lasarte-Oriako EH Bilduk, oinarriek berretsi eta gero

Maiatzaren 28ko udal hauteskundeetarako zerrendako hogei kideen berri eman du Lasarte-Oriako EH Bilduk, bere oinarriek hautagaiak berretsi eta gero. Esti Garmendia alkategaiak azaldu duen moduan, talde horrekin "gai" izango dira "herritarren kezka eta ametsak proiektu bilakatu eta udal politiketan txertatzeko".

Zerrendaburuak adierazi du "ilusio handiz eta irrikan" dagoela datozen hilabeteetan lanean jarraitzeko, "maite dugun herria hobetzeko helburuz". Haren iritziz, talde "ederra" osatu du EH Bilduk: "Ilusioa metatzen ari dela sentitzen dut. Prest gaude behar eta merezi dugun Lasarte-Oria irudikatu eta egi bihurtzeko".

Aipatu xede horiek gauzatzeko, "herriko dinamika soziokulturala eta instituzionala ordezkatzen duen taldea" gidatuko du Garmendiak. "Uste dugu lanean ari diren elkarte eta mugimendu guztietako ahotsek tokia behar dutela; udalgintzan eta herrigintzan askotariko dinamiketan aritu eta ari diren pertsonak bildu ditugu".

Zerrendako kideak

Estitxu Garmendia Arrieta, alkategaia

Uxue Loinaz Urruzola

Asier Gorostegi Aliri

Oihan Agirretxe Iradi

Sandra Barkaiztegi Navarro

Alex Ramos Portero

Naia Perez Agirre

Pablo Barrio Ramirez

Haizea Arbizu Moriana

Mikel Berakoetxea Lasa

Esti Amantegi

Joxe Pikabea Bereziartua

Kris Alvarez Altuna

Javier Oroz Abentin

Saioa Larruskain Etxebeste

Alvaro Marcet Vidal

Elena Ginea Lasurtegi

Patxo Etxegia Loiarte

Marijo Goizueta Garmendia

Jon Martin Tejeria

Hautagaitza ez ezik, hauteskunde programa osatu du EH Bilduk azken hilabeteotan. Udalgintzan metatutako ezagutzaz gain, hainbat arlotako aditurekin batera saio espezifiko batzuk aurrera eraman dituzte: herriko norbanakoen nahiz elkarteen ekarpenak jaso dituzte bilkuretan eta gerora zabaldutako galdetegien bidez. Lasarteoriatarrei datozen asteetan emango diete proposamen horien berri.


Martxan dira Arana Goikorako igogailuaren lanak

Udalak joan den astean iragarri bezala, Arana kalea Arana Goikoa auzoarekin lotuko duen igogailuaren lanak hasi dituzte dagoeneko (argazkian). Construcciones Moyua SL enpresak eraikiko du Aranako eta Arana Goiko irisgarritasuna hobetzeko prpiektu horren lanak, eta zortzi hilabeteko epea izango du bukatzeko. Proiektuaren aurrekontua 416.489,87 eurokoa da.


Informazio ofizialik eza salatuz, duela bi asteko neurrietara itzuliko da Aramaio

Araba osoa eremu gorritik atera den bitartean, egoera kezkagarria bizi du Aramaiok. Informazio ofizial zuzenik jaso ez duela salatu eta orain dela bi astetako neurrietara itzultzea erabaki du Udalak; hala ere, ezin izango du eskola kirola berrartu.

Asteleheneko datuak ez dira onak izan aramaioarrentzat: Araba osoa eremu gorritik kanpo dago, Aramaio izan ezik. Intzidentzia tasa metatua 2.635,14koa da une honetan udalerrian, eta, hori gutxi balitz, San Martin eskolan Covid-19aren agerraldi bat bizi izan dute azken asteetan. Baina pixkanaka hobetuz doa egoera.

Aramaioko Udalak salatu du azken egunetan informazio ofizial zuzenik ez duela jaso: "Orain dela bi aste, handik eta hemendik lortutako informazioarekin, eskola komunitatean agerraldi bat zegoela ondorioztatu genuen". Hori dela eta, eskolarekin zuzenean erlazioa duten eraikinak itxi zituzten, badaezpada.

Ondoren, bigarren astean, eskola komunitateko agerraldia mantentzen zela ikusita, eraikinak 12 urtetik gorakoentzako bakarrik ireki ziren, ekintza edo jardun desberdinetarako.

Astelehen honetan, azken datuak aztertu ostean eta eskola berriro martxa hartzen ari dela ikusirik, Aramaioko Udalak orain dela bi astetako neurrietara itzultzea erabaki du. Horrek esan nahi du ludoteka irekiko dela eta liburutegia ere duela bi aste zuen dinamikara itzuliko dela. Gainera, baimendutako klase edo ikasketak 12 urtetik beheragokoek ere egin ahal izango dituzte udal eraikinetan.

Azken bi asteak gogorrak izan dira gure herrian, birusak eskolan izandako agerraldi latz bat dela eta.

Hankaz gora egon gara (eta gaude) denok, nahiz eta, udalak salatu bezala, ofizialki inork ez eman horren berri.

Gu, tokiko jendea, betiko ahaztuak. https://t.co/cUVzJnFLwr — Manex Agirre (@Manexagirre) February 15, 2021

Eskola kirola etenda

Halere, kirolari dagokionez, Aramaio eremu gorrian jarraitzen du, eta Osasun Sailak ezarritako neurriak mantendu beharko dira:

6-16 urte bitarteko eskola kirola ezingo da egin.

Kirola bakarka egin ahal izango bakarrik.

Ez dira talde entrenamenduak onartuko, ez baldin badira profesional edo semiprofesionalak.

Erantzukizunerako deia

Azkenik, Aramaioko Udalak "orain arte bezala, zentzuz jokatzea" eskatu die herritarrei, eraikin bakoitzeko protokoloak bete eta bertako arduradunek esandakoari kasu eginez.

"Egoera ez da erreza, eta izan dugun agerraldia berriro errepikatu daiteke herrian gauden edozein komunitate edo jende multzotan", azaldu du Udalak. "Horregatik, zentzunez eta errespetuz jokatu, komunitate bezala aurre egiteko modurik onena horixe baita".

Bide batez, San Martin eskolako kideei "zorionak eta eskerrak" eman dizkie Udalak, "egiten duten lan guztiagatik eta egoera latz honetan ere beraien onena ematen ari direlako".


'Cyranok' antzerkirako saridunak

Haritz Alberdi Arrillaga (Getaria) Tere Domingez (Zumaia) Arantza Ostolaza Linazasoro (Zumaia) Maiatzak 11, ostirala Zumaiako Aita Mari aretoan

Sarrerak lehiatilan. Harpidedun txartela aurkeztu behar da.


Musika eta dantza, asteburu hasiera alaitzeko

Goizetik, Musika eta Dantza Eguna ari dira ospatzen gaur herriko zortzi eragile elkarlanean.

Musika eta Dantza Eguna ari dira ospatzen gaur herrian goizean goizetik hasita. Zortzi eragilek bat egin dute eguna antolatzeko: Zutrik Trikitilari Elkarteak, San Pedro Abesbatzak, Zumai txarangak, Astinduk, Udal Txistularien Bandak, Udal Musika Bandak, Musika Eskolak eta Zumaiako Udalak.

10:00etan hasi dute egitaraua, txistularien eta dultzaineroen saio ibiltariekin. Ondoren, San Pedro Abesbatza eta Musika eta Dantza Eskolako kantuko ikasleak aritu dira herritarren belarriak gozatzen, eta kalejiran joan dira Zumaiako Txistulari Bandarekin Moilaberrira. Handik hasita, Erribera kaletik Kofradiaraino egin dute gero Zutrik taldearekin, eta dantzaren ordua iritsi da gero: Astinduko eta Musika eta Dantza Eskolako dantzariak eskutik ibili dira gorputzak astintzen.

Dantzariak Zumaiako Musika Banda, Zumai Txaranga eta Musika eta Dantza Eskolako musikariekin kalejiran ere ibili dira, eta ibilbidea Ondartxo Plazan amaitu dute. Denak elkartu dira han: musikariak, dantzariak eta abesbatzak.

Ordu batzuetako etena eginda, 19:00etan Musika eta Dantza Eskolako Konboez gozatzeko aukera izan dute herritarrek Mari Kalean, eta horrekin amaitu da Musika eta Dantza Egun oparoa.

(Argazkiak: Arnaitz Rubio Aprea)


"Mugitzeko beharra ikusten dugu, eraso handia datorrelako etorkizunean"

Murrizketarik gabeko pentsio, soldata eta bizi duinen aldeko bizikleta martxa zeharkatzen ari da herrialdea egunotan, Gipuzkoako Pentsiodunak mugimenduak antolatuta. Ostiraleko (hilak 28) etapa Usurbilen amaituko da. Ekimena gure artera heltzear den honetan, aipatu bilguneko ordezkari Karlos Etxeberriarekin bildu da NOAUA!.

Larunbateko mobilizazioen atarian, bizikleta martxa antolatzeko pausoa eman duzue. Nolatan?

2019ko abenduaren 12an Gasteizera joan ginen EAEko hiru lurraldeetatik eta orduan ere Gipuzkoatik martxa bat oinez egiteko asmoa genuen Gasteizera. Bertan behera geratu zen. Oraingoan bizikleta martxa antolatzea erabaki dugu, gizartea eta batez ere eragileak, erakunde sindikalak eta mugimendu sozialak aktibatzeko beharra ikusi dugulako; indarrak metatu eta hilaren 29ko manifestazioa arrakastatsua izan dadin. Azken manifestazioetan atxikimendu ugari izan ditugu, baina gero parte hartze hori ez da hainbestekoa izan. Mugitzeko beharra ikusten dugu, eraso handia datorrelako etorkizunean. Aurreko pentsio erreformak indarrean daude eta berriak iragartzen ari dira.

Pentsio, soldata eta bizi duinen aldarriak indartu ditu pandemiak.

Izurrite honek erakutsi du publikotasunak duen garrantzia, eta gizarteak behar duen babesa publikotik etorriko dela. Merkatuak ez du inolaz ere bermatzen jendearen babesa. Neoliberalismoak eta merkatuak ez die erantzuten gizartearen nahi, behar eta interesei. Horrek norabide aldaketa bat beharko luke eremu askotan. Osasun zerbitzu publikoan murrizketak egin eta egin izana faktorea izan da gero osasun krisi honetan. Zaintza pribatizatzen nola joan diren ikusi da; egoitzak esku pribatuetara pasa dira eta nahiz eta publikoak izan, kudeaketa hori pribatutik egiten da. Hor sartu dira enpresak, funts putreak… Eta horiek negoziorako egiten dute. Zaintzaren eredua eredu atzeratu bat da, ez du balio. Makrozentro horiek eta horiekin batera, pribatizazioaren bidean egin diren murrizketak… Egoiliarrak zaintzeko langile oso gutxi daude, langileak denbora izatea eskatzen ari dira. Larriena da halere ez zaiola horri aurre egiten eta lehen bezala funtzionatzen ari garela, zaintzari dagokionean.

Lehengora bueltatu edo lehengoari eusteko saiakera argian.

Eta hori eremu askotan gainera. Berriz ere oztopo berarekin topatuko gara. Gizartean halako hausnarketa behar da sektore guztiekin, etorkizuneko gizartearen lerro batzuk lantzeko.

Bereziki pentsiodunen mugimenduak ordezkatzen duen kolektiboa izan da erasotuena izurrite honetan. Nola eragin du?

Argi dago adineko jendearengan eragin izugarria izan duela izurriteak. Hildako asko eta asko adinekoak dira. Sektore hau erasotu du gehienbat eta horrek eragin zuzena izan du. Beldurra zabaldu da jendartean. Halere, iazko martxoaren 14an etxean sartu gintuzten, baina ekainaren 1ean jada kalean geunden eta orduz geroztik atera gara nahiko duin, neurri guztiak hartuta, bilera telematikoak egin ditugu… Mugitzen jarraitu dugu. Mugimendua batez ere herriko batzarretan dagoela ikusten da, baina ez da hasierako mugimendu hura. 2021eko urtarrilaren 15ean bete genituen hiru urte, urte asko dira, eta izurriaz aparte horrek ere badu eragina. Horregatik ikusten dugu garrantzitsua sektore guztien arteko saretze edo aliantza bat, bakoitzak bere autonomia eta nortasunetik batzen gaituzten aldarriak aurrera eramateko; gure pentsioetan garrantzia handia baitute, lan baldintzek, lan erreformek… Denak du harremana; gazteak nola dauden, lan erreforma horiek bideratzen dituzten lan partzialek. Mugimendu feministak ere bai. Gutxieneko pentsio miseriazkoa duten gehiengoa emakumezkoak dira. Zergatik ez dute kotizatu? Etxeko zaintza egin behar izan dutelako.

Donostiako manifestazioan aldarri guztiok islatu nahiko dituzue, egungoetan baina etorkizuneko bizi baldintzetan ere izango duten eragina.

Gehiena etorkizunekoei, gaur egunekoei ere bai. Hego Euskal Herrian 250.000 lagun daude 600 euro inguruko pentsioekin eta gehienbat emakumezkoak dira. Erretiroa 67 urtera atzeratzeko erabakia indarrean dago. Bizi itxaropena zigortzen duten jasangarritasun faktorea hor dago, horrek pentsioa jaitsiko du. Pribatizazioaren bidetik jo nahi dute, funts putreak sartu nahi dituzte negozioa egiteko. Datorkigun panorama da pentsio sistema publikoa deuseztea eta pribatizaziora bideratzea. Eta pentsioak asistentzia maila oso pobreak direnentzat uztea.

Bizikleta martxarekin zer nolako dinamika bideratu asmo duzue herrietan?

Sei etapa dira; ahal dugun herri guztietatik pasa eta jendearengan eragitea. Herri askotan ditugun batzarrak ari dira prestatzen harrera, kartelak, logistika guztia (non bazkaldu eta lo egin…). Giro bat sortu eta beste sektoreekin ekimenak elkarlanean egitea nahi genuke. Gu ere zirikatzeko akuilua izatea.

Eta aldaketarako.

Hori behar beharrezkoa da, aldaketa, eraldaketa maila guztietan. Gure eremua oso garrantzitsua da. Agian gazteei urrutiko errealitatea dela irudituko zaie, baina ez, honek nolabait markatuko du norabidea. Hemen gure eskubideen, bizitzaren alde egiten ez badugu, hilda gaude. Larunbateko Donostiako manifestaziora jendea erruz etortzea nahi genuke eta nolabait urrats handi bat izatea. Udazkenean ere etorriko da beste ekinaldi handi bat, urte honen amaiera guztiontzat oso garrantzitsua izango dela ikusten baita.

Bizikleta martxarekin bat egin dezake edonork?

Nahi denean edonor sartu daiteke. Pentsiodunen ikurrak eta sinboloak eramango dira. Manifestazioan erakunde sindikal eta sozial bakoitzak bere pankarta eta aldarriak eraman ditzake. Larunbateko manifestazioan eta bizikleta martxan parte hartzea eskertuko genuke.

Harrera ostiralean

Aste hasieratik bidean da murrizketarik gabeko pentsio publiko duinen alde Gipuzkoako pentsiodunak mugimenduak herrialdean barrena antolatu duen bizikleta martxa. Ostiraleko etapa Usurbilen amaituko da harrera ekitaldi batekin eta azkena, larunbatekoa udalerri honetatik abiatu eta Donostian deitua duten manifestazioarekin amaituko da. Maiatzaren 29a mobilizazio eguna izango baita Hego Euskal Herrian baita estatu espainiarrean ere.

Bizi baldintza duinen alde

Oraindik orain betetzeke dauden eskaerak dira pentsiodunek behingoz betetzea eskatzen dutenak; 2011 eta 2013ko pentsio-erreformak eta 2010eko eta 2012ko lan-erreformen murrizketak indargabetzea; aurtengo iragarritako murrizketa berriak eta Pentsio Publikoen Sistemaren pribatizazioa gaitzestea; 1.080 euroko gutxieneko pentsioa eta lanbide arteko 1.200 euroko gutxieneko soldata exijitzea; soldatetan eta pentsioetan dagoen genero-arrakala amaitzea; ezkontidearen pentsioaren %100 alarguntza-pentsiorako; erretiro aurreratua zigortu gabe onartzea; edota osasun zerbitzu publiko eta zerbitzu sozio sanitarioak izateko eskubidea bermatzea. Baita “mendekotasuna zaintzeko eta artatzeko zerbitzuak eskatzen ditugu, kalitatezkoak, publikoak, komunitarioak eta unibertsalak”.

Urteotan sarritan errepikatu duten mezu honekin laburbiltzen dute eskaera zerrenda. “Gobernatzen duenak gobernatu, pentsio publikoak defendatu. Pentsio, soldata eta bizitza duinak gizon eta emakumeentzako. Aukera berdinak guztientzako”.

Bizikleta martxaren ibilbidea

Maiatzak 24, astelehena: Errenteria-Tolosa.

Maiatzak 25, asteartea: Tolosa-Zumarraga-Urretxu.

Maiatzak 26, asteazkena: Zumarraga-Bergara.

Maiatzak 27, osteguna: Bergara-Deba.

Maiatzak 28, ostirala: Deba-Usurbil.

Maiatzak 29, larunbata: Usurbil-Donostia.

Usurbilen harrera

Maiatzak 28, ostirala

18:00 Harrera bizikleta martxako partaideei, Donostia alderako autobus geltoki ondoko San Inazioko biribilgunean. Elkarrekin frontoirako bidea.

Ondoren, ekitaldia frontoian.

Maiatzak 29, larunbata

Goizean, bizikleta martxaren azken etapa Usurbildik Donostiara.

17:00 Manifestazioa Donostiako Alderdi Ederretik.

Antolatzailea: Gipuzkoako Pentsiodunak.


Bihar aztertuko dute alde guztiek Zarauzko kiroldegiko beharginen kontraproposamena

BPXport eta Balea Igeriketa enpresek 2017- 2020 arteko soldatak KPI gehi 0,5 puntu igotzeko proposamena egin diete langileei. Euren eskaera «pixka bat» jaitsiko dute, beti ere «akordio zentzuzkoena» lortzeko.

Zarauzko kiroldegiko langileek manifestazioa egin dute gaur (utzitakoa). Bihar 14:00etan elkartuko dira udal ordezkariak, BPXport eta Balea Igeriketa enpresetako arduradunak nahiz kiroldegiko langileak, ELAko Urola Kostako zerbitzuetako ordezkari Janire Diazekin batera, «12 egunetako greba [4 deialdietan banatuta] egin ondoren, benetako fundamentuzko bileran». Bertan, kontraproposamena egingo diete beharginek enpresei, atzo jaso zutenari erantzun asmoz. Diazen jakinarazi duenez, astelehen arratsaldean bildu ziren udal ordezkariak eta langileak, «enpresak Udal Gobernuari telefonoz helarazi zien proposamena jakinarazteko». Ondokoa proposatu zieten: 2017, 2018, 2019 eta 2020eko soldatetan KPI gehi 0,5 puntu aplikatzea. «Duela bi hilabete heldu behar bazuen ere, uste dugu proposamen positiboa dela. Hala ere, ez da inondik inora nahikoa, are gutxiago kontuan izanda 2012tik hitzarmena iraungita dagoela, 12 greba egun eginda eta horrek dakarren guztia», nabarmendu du Diazek. «Udal ordezkariak dioten bitartekari lan horretan jarrita, esan ziguten pleguak hor zeudela eta tarta mahai gainean zegoela, eta hortik aurrera guk erabaki behar dugula hori nola banatu».

«Negoziazio erreala» Aurreko astean agerraldia egin zuten udal ordezkariek, eta besteak beste, nabarmendu zuten enpresek hiru proposamen egin dituztela, baina beharginen aldetik ez dela kontraproposamenik iritsi. Horri erantzunez aurkeztuko dute bihar kontraproposamena. Gaur hori biribiltzen ari direla jakinarazi zuen Diazek, baina aurreratu du aurrez eskatu dutena—KPIa gehi bi puntu igotzea soldatak— apur bat jaitsiko dutela. «Badakigu negoziazio bat dela, baina hala ere, akordio zentzudun eta arrazoizkoena lortzen saiatuko gara». Kontraproposamenarekin «estutu» egingo dute, udal ordezkariek «arduraz» joka dezaten. Izan ere, «negoziazio erreala» bultzatu nahi dutela dio, «irtenbide duina» aurkitze aldera. Adierazi du «denbora gainera» datorkiela; izan ere, martxoaren 27an amaituko da kiroldegiko zerbitzu bateratua emango duen enpresa aukeratzeko proposamenak aurkezteko epea. «Hortik aurrera konplikatu egingo da juridikoki pleguak aldatzeko aukera». Horrekin batera, gogoratu du «inork nahi ez duen arren», astelehenetik aurrera greba mugagabea dutela aurreikusita.

«Ez dira bitartekariak» ELAko ordezkariaren arabera, «oso larria» da udal ordezkariek hartutako jarrera. «Gogoratu beharra dago diru publikoarekin jokatzen ari direla, eta kiroldegikoa zerbitzu publiko bat dela», zehaztu du. Zentzu horretan, salatu du Udal Gobernua «enpresen hitzak bere ahotan» ari dela jartzen, «enpresen interesak langile kolektiboaren gainetik jarriz». Errepikatu du udal ordezkariak ez direla bitartekariak, «arduradunak» baizik. Horregatik, «arduraz eta seriotasunez» jokatzeko eskatu die. Beste behin, gogoratu du kiroldegiko langileak negoziatzeko borondatea dutela. Hori da, hain zuzen, pasa den larunbatean, 12. greba egunean, eskatu zutena. Manifestazioa egin zuten kiroldegitik udaletxe atariraino, Negoziatu, ez ezkutatu lelopean. «Jende dezente elkartu ginen, eta herritarren babesa sentitu genuen». Diazek mobilizazioak «oihartzuna» izan zuela nabarmendu du; «izan ere, arratsalde horretan bertan jaso genuen udalaren partetik deia».

«Borondatea» eskatu dute Udal Gobernukoek aurreko agerraldian soldaten gainean esandakoa ere gezurtatu dute kiroldegiko beharginek, esanaz haien soldatak ez direla 25.000 eurokoak. «Inondik inora ere, bestela ez ginateke gauden egoeran egongo, gure energia eta denbora xahutzen». Azaldu dutenez 25 langiletik hiru bakarrik dira lanaldi osoa dutenak, «gainontzekook lanaldi partzialak ditugu, eta ez gara zenbaki horietara hurbildu ere egiten. Adibidez, kolektibo honetan %32,5 lanaldiarekin eta urtean 8.315,16 euro irabazten dutenak badira edo %18,25 lanaldia izan eta urtean 4.669,28 euro irabazten dutenak». Hori guztiaz gainera, langileen gehiengoak urtean 10 hilabete bakarrik lan egiten dutela esan dute, «udan langabezira joanaz». Adibide horiek azalduta, Udal Gobernuari «egia osoa» esateko eskatu diote. 2016ko apiriletik Udal Gobernuarekin biltzen ari direla gogorarazi dute beharginek. «Gure eskakizunak luzatzen joan dira eta beraiek eragin dute gaur egungo egoera. Arazoak badu konponbidea, baina falta dena borondate politikoa da», salatu dute.


Amorebieta futbol taldeko jokalariek zaleekin ospatu dute igoera

Amorebieta Bigarren Mailara igo zen atzo Lezaman. Herrira bueltan harrera egin zieten udal ordezkariek eta udaletxeko balkoira irten ziren plaza betetzen zuten zaleak agurtzera.

Andoni Agirrebeitia alkateak, udalbatza osatzen duten gainerako alderdiekin batera, urdinak zoriondu ditu egindako "balentria handiagatik".


Herritarrei aginte planaren berri emateko herri batzarrak egingo ditu Abadiñoko Udalak

2020-2023 Agintaldi Planaren orain arteko balorazioa egiteko prentsaurrekoa egin dute gaur goizean. Bertan Mikel Garaizabal alkateak eta Javier Crespo alkateordeak jakitera eman dutenez, dagoneko planak jasotzen dituen jarduketen %74a burutu da edo gauzatzen ari da.

Gaur goizean Aginte Planaren orain arteko balorazioa egin dute Mikel Garaizabal alkateak eta Javier Crespo alkateordeak. Bertan, jakitera eman dutenez, dagoeneko planak jasotzen dituen jarduketen %74a burututa daude edo gauzatzen ari dira. "Joan den ekainean hemen geunden gure lanaren berri ematen. Orduan jarduketen %61a gauzatzen genbiltzan eta orain %74ra igaro gara. Lanean jarraitzen dugu eta planeko konpromiso bakarra ere ez dugu baztertu", azaldu du Mikel Garaizabal alkateak.

Horrez gain, oraingo honetan herritarrei Aginte Plan horren berri emateko herri batzar bi egingo dituztela jakitera eman dute. Martxoaren 24an, 19:00etan, Errota kultur etxean batuko dira eta martxoaren 31n, 19:00etan, Txanportan. "Herritar guztiak gonbidatzen ditugu batzar hauetara. Bertan 2020-2023 aginte plana nola doan azalduko dugu eta gero beraiei hitza emango diegu. Herritarrek beraien zalantzak argitu ahalko dituzte eta baita beraien proposamenak egin ere", jarraitu du Garaizabalek.

Planaren orain arteko balorazioa

Planak 11 ardatz ditu eta euretako askotan hainbat jarduera dagoeneko eginda daude.Hirigintza arloari esaterako, 15 jarduketetatik sei bukatuta daudela eta beste hainbeste egiten dabiltzala azaldu dute. Horietako bat urte bukaerarako amaituta egotea espero duten Zelaieta errepidearen berrurbanizazioa da. "Lanak amaituta bide eder bat izango dugu paseatzeko, eremu inbidiagarri batean", aitortu du Javier Crespo alkateordeak. Euskara eta hezkuntzan ere ia jarduketa guztiak martxan daude, bederatzi jarduketetatik zazpi. Garaizabalek esan duenez, atal honetan aurrekontu partida nabarmen handitu da. 2020an 205.221 eurokoa zen partida eta 2022an 281.292koa.


Iruñeko Udalak 100.000 euroko bandera erraldoia paratu nahi du Foruen plazan

Nafarroako banderak polemika sortu du Iruñean. Foruen Plazan jarriko dute handiena, 8 bider 12 metro izango ditu eta mastak 30 metroko altuera. Harrabotsa prezioak sortu du: udalak 100.000 euro gastatuko ditu.


Azpeitiko erremonte txapelketako bigarren jardunaldia jokatuko dute ortziralean

Azpeitiko erremonte txapelketako bigarren jardunaldia jokatuko dute azaroaren 11n, ortziralean 11:00etan hasita. Lehen partidan, Zeberio II.a eta Aimar Saldias oiztarra, Utergaren ordez ariko den Eloi Otxandorena doneztebarraren eta Agirrezabalaren kontra ariko dira. Bigarrenean, berriz, Matxin III.a eta Otano, Aimar Jabalera doneztebarraren eta Ionen kontra. Sarreraren prezioa 6 eurokoa da.


Tolosatzen Eskola Irekia

'Kontzienteki bizi' da Tolosatzen Eskola Irekiaren denboraldi honetako leloa.

Betikasten Elkartearekin elkarlanean, Gizarte Zerbitzuen Euskal Sistema - Tolosako Gizarte Zerbitzuen Baliabide Gidaren aurkezpena, Topic-en, Iker Usonen eskutik, gazteleraz.


Piztutakoa itzali aurretik, badoa

Iglesiasek eta bestek 2014an sortu zuten Podemos, M-15 mugimenduaren abaroan. Sei urtean, presidenteorde izatera iritsi da, baina, jada batzen laguntzen ez duelakoan, agur esan dio politika instituzionalari.


Dustin Johnson, LIV Golfeko eta 18 milioi dolarreko sariaren lehen irabazlea

Johnson da matematikoki txapelketa polemikoaren lehen irabazlea, bi hitzordu faltan lortu du.

Dustin Johnson estatubatuarrak LIV Golfeko (Saudi Arabiak ordaindutako zirkuitu berria) lehen edizioa irabazi zuen, igandean, Bangkokeko txapelketan hamaseigarren postua lortuta (Eugenio Lopez-Chacarra espainiarrak irabazi zuen). Horrek, 18 milioi dolarreko saria ekarri zion.

Johnsonek, bi majorsen irabazleak (2016ko US Opena eta 2020ko Mastersa), matematikoki lortu du banakako garaipena, bi txapelketa falta direnean (Yeda eta Miami), eta Bostongo torneoa irabazi eta jokatutako lehen 6 txapelketetan lehen 10 sailkatuen artean bost aldiz amaitu duen denboraldian lortutako puntuekin.

Hiru puntu lortu zituen Bangkoken zeinak Londresen lortutako zortzigarren postuari, Portlanden egindako laugarrenari, Bedminsterren eta Chicagon lortutako hirugarrenari eta Bostoneko garaipenari batzen zaizkion. Orain 121 puntu ditu denboraldi osoko txapelketan, bigarren sailkatua den Branden Grace hegoafrikarrak baino 42 gehiago.

Orain, bigarren postua (8 milioi dolarreko saria) eta hirugarren postua (4 milioi) eskuratzeko lehian dago gakoa.

2018ko Masterseko irabazlea, Patrick Reed estatubatuarra, hirugarren postuan dago, Cameron Smith australiarraren aurretik. Podiumean amaitzeko aukerak dituzte Charl Schwartzelek, Matthew Wolffek, Louis Oosthuizenek, Sergio Garciak, Joaquin Niemannek, Eugenio Lopez-Chacarrak, Henrik Stensonek eta Paul Caseyk ere.


Egoarbitzako lursailak esleituko ditu Elgetako Udalak

Hamar urterako esleitu nahi du Udalak Egoarbitzako haitzaren inguruko lursail publikoen erabilera. 2021eko urtarrilaren 1etik 2030eko abenduaren 31ra arte izango da emakidaren epea.

Lursaila abereentzat erabiliko du emakidadunak, eta ezingo du inolako eraikinik egin. Horrez gain, debekatuta dago lursail hori beste pertsona bati uztea.

134.771 metro karratuko azalera du, eta eskuratzeko lehentasuna izango dute nekazaritza arloan alta emanda dauden herritarrek. Ordaindu beharreko gutxieneko kanona 90 eurokoa da, urteko. Eskaintzak abenduaren 15a baino lehen egin beharko dira, udaletxeko erregistroan.


Eireko esperientziak partekatuko dituzte

Foro Sozialak ‘Ustekabean, topo. Eireko esperientziak’ hitzaldia antolatu du datorren ostiralerako, hilak 18, 18:30ean Niessenen. Antropologian doktorea den eta Foro Sozial Iraunkorraren kide den Aitzpea Leizaolak bideratutako saioan hiru gonbidatu egongo dira. Alde batetik, Roger McCallum Ipar Eireko RUC-en partaide ohia izango da Niessenen. Horrez gain, Michel Culbert ‘Coiste na nlarchimi’-ren arduradun ohia ere egongo da. Erakunde horrek IRAko militanteen eta haien senitartekoen interesak defendatzen ditu. Azkenik, Lee Davis britainiar armadaren kide ohia da beste hizlaria.


Nafarroako Unibertsitatean PCR probak egiten ari dira ikasle eta langile guztiei

Ikasleak banatu egingo dituzte Nafarroako Unibertsitatean. Batzuk gelan bertan daudenean, besteek etxetik ordenagailu bitartez jarraituko dute klasea.


400 gaztetxo inguruk parte hartuko dute ISBren Saskibaloi Topaketan

Azpeitian asteburuan jokatuko dute saskibaloiko txapelketa benjamin aurrekoetatik kimuen lehenengo mailara arteko gaztetxoek. Gipuzkoako eta Bizkaiko 33 talde ariko dira.

Beste ekintza asko bezalaxe, pandemiak eragindako azken bi urteetan ezin izan du Iraurgi saskibaloi klubak uda aurreko gaztetxoen Saskibaloi Topaketa antolatu. Aurten bai, ordea. Datorren zapatuan eta igandean jokatuko dute Azpeitiko Urola Ikastolako, Perdillegiko eta kiroldegiko kantxetan. Zapatuan 09:00etatik 14:00etara bitartean izango dituzte partidak. Igandean, berriz, goiz eta arratsalde egingo dituzte topaketak: 09:00etatik 13:00etara ariko dira goizean. Gero, Sanagustin kulturgunean bazkalduko dute parte hartzaile guztiek, bi txandatan banatuta, eta arratsaldean, 15:00etatik aurrera jarraituko dute partidekin.

Benjamin aurrekoetatik kimuen lehenengo mailara arteko (2013. urtean jaiotakoetatik 2011. urtera artekoak) neska-mutilek parte hartuko dute asteburuko topaketan. Denera, 400 pertsona inguru ariko dira, 33 taldetan banatuta. Iraurgiko saskibaloi eskolako hamalau taldek jokatuko dute. ISBz gainera, honako saskibaloi klubetako taldeak izango dira topaketan: Ordizia, Tabirako, La Salle Bilbo, BKL Beasain, DBasket Deba eta Donostiako Easo.

Data atzeratuta

Aurreko urteetan, maiatzean jokatu izan dute Saskibaloi Topaketa, baina aurten, datak ekainera atzeratu behar izan dituzte ISBkoek. Hala azaldu du Ibon Guridi saskibaloi eskolako entrenatzaileak: "Beste herri batzuetako topaketekin bat ez egitearren, ekainean egitea erabaki dugu Saskibaloi Topaketa. Agian, ez da datarik egokiena; izan ere, saskibaloi klub batzuetan denboraldia bukatuta dute dagoeneko. Gure kasuan, Iraurgiko federatutako talde guztiek amaituta dugu sasoia".

Saskibaloi eskoletan dabiltzan gaztetxoei beren adineko beste talde batzuekin jokatzeko eta ondo pasatzeko aukera ematearren antolatzen dituzte topaketak Guridik azaldu duenez: "Txapelketa formatua ematen diogu Saskibaloi Topaketari, baina lehia albo batera uzten dugu. Hain zuzen, parte hartuko duten talde guztiek partida kopuru berdina jokatzeko aukera izango dute. Helburuak dira gaztetxoek jokatzea eta gozatzea".


Dinbi Banda batukada taldea omendu dute parodiaren antolatzaileek


San Andres kalea aldi baterako itxita egongo da bizikletentzako

Uribesalgo urbanizatzeko obrak direla-eta hartu du erabakia Arrasateko Udalak. Azaldu dutenez, lurra asfaltatu gabe dago eta horren ondorioz sor litezkeen "segurtasun-arazoak saihesteko" San Andres kalea datozen egunetan oinezkoentzat bakarrik izango da zabalik.

San Andres kaleko asfaltatze-lanak "epe laburrean" egingo direla azaldu dute Udaletik eta data zehatzak udal webgunean jakinaraziko direla. Halaber, barkamena eskatu dute hartutako neurriak "txirrindulariei eta, oro har, komunitateari sor diezazkiekeen eragozpenak" direla eta.


Gorrian dauden herriek begi onez ikusten dute udalerriko mugak ixtea

Gorrian dauden herrietan ostalaritza ixteaz gain, ezingo dute herritik irten behar-beharrezkoa ez bada.


Gozatu egin dute txikienek San Esteban auzoan lasterka

Tolosako Herri Krosaren ondoren egin dute Txiki krosa San Esteban auzoan; adinka banatuta, distantzia ezberdinetako bi lasterketa egin dituzte.

Tolosako Herri Krosa egin da gaur goizean eta horren atzetik etorri da Txiki krosa ere. Bi proba prestatu dituzte: 6 eta 8 urte artekoentzat 500 metroko ibilbidea, eta 8 eta 14 urte artekoentzat 1.250 metrokoa. Umore ederrean egin dituzte bi ibilbideak gaztetxoenek. Denera, 202 haurrek hartu dute parte.

Aurten, berrikuntza gisa, helburu solidarioa izan du txikienen lasterketak. Parte hartu dutenek, dortsala hartzerakoan, eskolako materiala utzi dute. Bildutako materiala Tolosaldea Sahararekin elkarteak jaso du, Saharako errefuxiatuen kanpamentuetara eramateko. Parte hartzaileek kamiseta jaso dute. Lasterketan zehar, lagun izan dute Estebania auzoko erraldoia.


'Urteak bete abenturak bizi' ikuskizuna

Pirritx, Porrotx eta Marimotots pailazoak herriz herri ospatzen ari dira 35 urte bete dituztela. Emanaldirako sarrerek 4 euro balio dute.


Bergarako Udalak lursailak erosteko deialdia egin du

Udaletik azaldu dutenez, lursailak erosteak ahalbidetuko du udalerri mailan garrantzia berezia duten eremuetan biodibertsitatea zaindu eta areagotzeko ekimenak abian jartzea.

Herriko lurzoru ez urbanizagarrian lursailak erosteko deialdia egin du Bergarako Udalak, modu horretara herri-lurrak bereganatzen joateko helburua duen erosketa programa bat abian jarriz. "Lurren erosketak ahalbidetuko du udalerri mailan garrantzia berezia duten eremuetan biodibertsitatea zaindu eta areagotzeko ekimenak abian jartzea", azaldu dute Udaletik deialdiaren berri emateko zabaldu duten oharrean.

Lurraren jabetzak lurralde ereduan eta biodibertsitatearen kontserbazioan duen garrantzia azpimarratzen du Udalak, eta hori horrela, lurrak interes publikoaren zerbitzuan jarri behar direla gaineratu: "Herri lurrak funtsezkoak dira lurraldearen kudeaketa jasangarri bat eta beste lur zaintza eredu bat sustatzeko".

Bi hilabeteko epea

Atzoko Gipuzkoako Aldizkari ofizialean argitaratu zen deialdia, eta interesatuek, bi hilabeteko epea izango dute orain haien eskaintzak aurkezteko. Internet bidezko sarrera-erregistroa eginez edo B@Zeko bulegoan dokumentazioa aurkeztuz egin beharko dute hori.

Deialdiaren baldintzak, lursailak baloratzeko irizpideak eta beste argibideak Plegu Teknikoen zein Administratiboen agirietan aurkitu daitezke.


Kontzertua

Krin eta Horzdun taldeen kontzertua. 8 euro.


Alea eta lastoa banatu dira Superga eta Maddalenan

Aurrerapausoa eman dute Hindleyk eta Carapazek, Giroa irabazteko borrokan, Simon Yates-ek irabazitako etapa ederrean; Bahrein izan da kaltetuena, minutu erdia galdu baitute Landak eta Pellok.

Giroko etapa ederrena ikusi da Torino hiriko landa eremuetan. Akaso Giro osoko onena, gaurko ikuskizuna berdintzea ez baita erraza izango. Besaulkitik mugitu gabe orduak egiteko moduko osagai guztiak eduki ditu etapak: ihesaldia sortzeko zailtasuna, erritmo itoa, oilarrak zigortu nahi zituen taldea, eta oilarren arteko dema. Orduan, batzuk txukun aritu dira, eta beste batzuk ez hainbeste. Balio du ondorio ziurrik ateratzeko? Ez noski, baina gaur ikusitakoa aintzat hartuta, karta asko erakutsi dira, eta ondorio argigarriak atera daitezke.

Lehena, INEOS ez dela Giroko talde indartsuena. Bora-Hansgrohe da, Alemaniako taldea. Eurek hautsi dute tropela, onenen hauspoa behartu. Aleottirekin aurrena, Superga lehen aldiz igo aurretik, eta Kelderman-ekin ondoren, Superga eta Maddalenan gora erritmo itogarria jarriz. 12 lagun geratu dira buruan, eta INEISkoa, bakarra. Berau, ordeam ziklista ona, maglia arrosa berria: Richard Carapaz. Momentuz Giroko onena, arrosaren jabe ekuatortarra, Juanpe Lopezen kaltean. Carapaz-ek berak jo du eraso bortitzena, eta 20-25 segundoko zuloa ireki badu ere, Bahrein eta BORAren jazarpen lana erabakigarria izan da Carapaz-ek tarte handia ez irekitzeko. Izan ere, BORAk Buchmann zeukan lanerako, eta Bahrein-ek Pello Bilbao jarri du Mikel Landaren mesedean.

Carapaz, Hindley, Simon Yates eta ikaragarri aritu den Vincenzo Nibali geratu dira buruan une erabakigarrian, eta Yates ingelesak hautsi du Messinako marrazoaren ametsa, etapa irabazteko. Hantxe geratu dira esku hutsik Torinoko tifossiak. Bikain aritu da, era berean, Domenico Pozzovivo, 39 urte, eta 20 ebakuntza jasan dituen italiar ausarta. Joao Almeidak segundo batzuk galdu ditu, eta Landa-Bilbao bikoak minutu erdia Hindley eta Carapaz-ekiko. Txirrindularitzan ezer ezin da ziurtzat jo, baina garbi geratu da Giroa Hindley eta Carapaz-en artean dagoela, gaur-gaurkoz, eta akaso australiarraren aldeko, daukan talde puska ikusita. Podiumeko hirugarren koskarako borroka estua geratu da, eta Landak, Almeidak eta Pozzovivok dirudite hautagai sendoenak Veronan hirugarren eskilarara igotzeko.

Bihar Alpeetako lehen etapa jokatuko da, 15., Rivarolo Canavese-Cogne. 177 kilometro eta hiru mendate bidean: Lehen mailako bi, tente samarrak, eta bukaera bigarren mailako Cogne mendatean, 22 kilometro luze baina etzana. Erne, gaurko indar hustualdiak askoren hanka zuztarrak leundu ezinik utziko baititu asko.


Gurutze Fradesek brontzezko domina irabazi du distantzia luzeko triatloien munduko txapelketan

Munduko txapelketa batean lortzen duen lehenengo domina da.

Hainbeste lorpenekin goia jo duela ematen duenean, zirrikituren bat bilatu eta oraindino gorago joateko modua aurkitzen du Gurutze Fradesek. Oraingo honetan munduko txapelketa batean bere ibilbideko lehenengo domina irabazi du. Ibizako distantzia luzeko triatloian izan zen, joan zen asteburuan, eta Fradesek brontzezko domina eskuratu zuen. "Ondo prestatuta nindoan, sasoian nengoen eta gauzak nahi moduan irten dira. Oraingoa nire zazpigarren munduko txapelketa izan da eta hainbeste urteren ostea brontzea irabazi izanak asko pozten nau", adierazi du triatloilari iurretarrak.

Urrezko domina Marjolaine Pierre frantziarrak irabazi zuen eta zilarrezkoa Sara Svensk suediarrak.

Gurutze Frades eskuman, podiumeko hirugarren postuan (Facebook: Gurutze Frades)


«Oxigeno faltagatik hil zen Floyd»

Martin Tobin pneumologoak, fiskaltzarekin bat egin, eta baztertu egin du droga kontsumoak zerikusia izan zuela Floyden heriotzan.

Aurrera jarraitzen du Derek Chauvin polizia ohiaren aurkako epaiketak, George Floyd afro-amerikarraren hilketagatik. Martin Tobin pneumologo eta zaintza berezietan aditua denak deklaratu zuen atzoko saioan, eta, haren arabera, drogen kontsumoak ez zuen zerikusirik izan Floyden heriotzan. Aldiz, heriotza eragin zioten beste lau arrazoi zehaztu zituen: Chauvinek ezkerreko belauna hainbat minutuz Floyden lepo gainean eduki izana, gizona buruz behera eduki izana tarte horretan, eskuineko belauna bizkar gainean zuen bitartean, eta eskuburdinek eragindako presioa.

«Oxigeno faltagatik hil zen Floyd», berretsi zuen medikuak, fiskaltzaren argudioekin bat eginez, eta defentsako abokatuarenak baztertuz. Azken horren argudio nagusia da droga kontsumoak zuzeneko eragina izan zuela heriotzan, izan ere, fentanilo eta metanfetamina arrastoak aurkitu zizkioten soinean. Tobinen iritziz, baina, pertsona osasuntsu bat ere hil egingo zen, egoera berean jarriz gero: «Floydek erritmo normalean hartzen zuen arnasa konortea galdu aurretik, eta, aldiz, gaindosi bat jasan izan balu, haren erritmoa mantsoagoa izango zatekeen».

Tobinekin bat etorri zen Louisvilleko Polizia Departamentuko kirurgialari Bill Smock ere, zeinak nabarmendu baitzuen bideo irudietan Floyd erne ageri dela atxiloketaren unean, eta hori ikusita bazter daitekeela gaindosi baten ondorioz hil izana.

Maiatzaren 25ean hil zuten George Floyd, 46 urteko gizonezko afro-amerikarra. Hura atxilotzen parte hartu zuten lau poliziak, Derek Chauvin, Thomas Lane, J Alexander Kueng eta Tou Thao kargugabetuta eta auzipetuta daude egun; Fiskaltzak bigarren graduko erailketa eta bigarren graduko giza hilketa egozten dizkio Chauvini —40 urte arteko kartzela zigorra ezar diezaiokete—, eta hari lagundu izana beste hirurei.


Pilotariek eta EPEL enpresen ligak akordioa lortu dute

Akordioa lortu dute Baikok eta Aspek osatzen duten EPEL enpresen ligak eta hamabost pilotari grebalariek. Euren artean zegoen Ibai Zabala berriztarra. Ondorioz, greba bertan behera utziko dute.

Akordio horrek langile kolektiboaren hasierako aldarrikapen "nagusiak" jasotzen dituela jakinarazi du ELA sindikatuak ohar batean. Akordioak "sektore" guztietan izango du eragina eta, beraz, Ligaren parte diren enpresa bietan izango da aplikagarria.

Honako hauek dira akordioak jasotzen dituen eduki nabarmenenak:

- Josu Eskiroz, Jon Mariezkurrena, Unai Laso eta Victor Esteban-en kontratuak berriztatzeko proposamena, bakoitza epe ezberdin batean.

- Urteroko gutxieneko soldata 25.000 eurotan finkatzea, beti ere jaialdiak antolatzen diren hiru autonomia erkidegoetan aforoak gutxienez %80ra igotzen direnean berriz ere.

- Plus Estelarra, halako partidetan parte hartzen duten pelotarientzat.

- EAEtik eta Nafarroatik kanpora egindako joan-etorriengatiko dietak ordaintzea.

- Adostutako barne-araubidea ezartzea.

- Entrenamenduei buruzko arauak aldatzea. Pilotariek aukeratu ahal izango dute enpresak zuzendutako entrenamenduetara joan edo euren kontura entrenatu.

- Soldata baxuenak dituzten pilotariei esklusibitate klausulak malgutzea.


Puertasen Libourneko txapelketa, irudietan

Orio Arraunketa Elkarteko Javier Puertasek World Rowing Masters Regatta txapelketa jokatu du Frantziako Libourne herrian, eta emaitza txukunak erdietsi ditu gainera. Hona hemen txapelketako irudi batzuk.


Durangoko Udala tabernetako, jatetxeetako eta txokoetako arduradunekin bilduko da gaur eta bihar

Bilera hauen helburua, ostalarien iritziak entzutea izango da. Durangoko Udalak astelehenean ekin zion batzar sortari, ez-jaietarako irizpideak adosteko.

Urriaren 9tik 18ra bitartean ziren ospatzekoak Durangoko jaiak. "Data hauek bizi dugun egoera larrian beste arazo bat ez izateko lanean gabiltza. Herritarrei arduraz jokatzeko eskatzen diegu, gure esku baitago egoera ez okertzea", azaldu dute udal iturriek.

Astelehenean Jai Batzordeko kideekin batu ziren, baita, alderdi politikoetako ordezkariekin eta jaiekin harremana duten sektoreko kideekin.

Horrez gainera, protokolo bat zehazten ari dira Udaltzaingoarekin eta Ertzaintzarekin batera.


Motorrak berotzen Gazte Egunari begira

Hori Bai Larrabetzuko gaztetxeak Gazte Eguna antolatu du uztailaren 29rako. Oso gutxi falta da, eta motorrak berotuz joateko, bideoa zabaldu dute gizarte-sareetan. Bertan, aurreko edizioetako momentuetako batzuk jaso dituzte. Bestalde, gogoratu uztailaren 23an amaituko dela herri-bazkarian izena emateko epea: horibaigaztetxea@gmail.com helbide elektronikora idatzi behar da.

Jaia goizean hasiko da, Kittu taldearen eskutik. Horiek Euskal Herriko gaurko eta betiko abestiak euren estilo propioan joko dituzte kalez kale. 15:00etan bazkaria izango da. 17:00etatik aurrera olinpiadak egingo dira eta horiek bukatzen direnean, 19:30ean, Sakatu elektrotxaranga kalejiran ibiliko da herritik.

Gauean, 22:15ean, ekitaldi labur bat egingo da eta ostean, 22:30etik aurrera, musikaren txanda izango da: Belako, Kaleko Urdanga eta Raimundo el Canastero Gainera, gauean dj batzuk arituko dira Hori Bai gaztetxean: Pantx Records, Denso eta Puñales.


Lehen film labur profesionala grabatu du Itsaso Pol oñatiarrak

Duela hamar urte, zinema ikasketak egitera joan zen Madrilera Itsaso Pol oñatiarra, eta Aste Santuan, herrian izan da bere lehen film labur profesionala izango dena grabatzen. Lau egunetan egin dituzte grabazioak, herrian eta Arrasaten, eta Madrilgo zein bertako profesionalak izan ditu lagun. Orain, lanaren muntaiarekin dabil.

Madrilgo Septima Ars eskolan ikasi, eta hainbat ikus-entzunezko lan egin izan ditu ordutik, Itsaso Pol oñatiarrak. Baina bere lehen proiektu profesionala izango dena dauka orain esku artean: film labur bat grabatzen izan da Aste Santuan, Oñatin. "Konfinamenduan, aurretik idatzita neukan ideia bati bueltaka aritu nintzen; gustatu, eta film labur bat egiteko gidoia idatzi nuen", azaldu du Polek.

Lantalde profesionala

Gidoilari izateaz gain, Aita izenburua daraman film laburreko zuzendaria ere bada oñatiarra. Eta ondoan izan ditu Madrilgo eskolan berarekin batera ikasi zuten profesional batzuk, eta baita beste hainbat herrikide ere. Protagonista, esaterako, bere ahizpa Amaia izan da; Jon Guridi oñatiar gazteak ere hartu du parte, ikastetxeetan deialdia egin eta casting bat pasa ostean; Arrate Kortabarria, Paula Polo, Ana Arregi eta Ana Bodes ere aktore lanetan ibili dira; ekoizle laguntzailea Nerea Alonso izan da; argazki zuzendaria, Kepa Aranburu; arte zuzendaria, Lezuri Ormazabal; arte laguntzailea, Irene Balzategi; makillajea Ane Picoren esku egon da; soinu teknikaria, Imanol Astudillo izan da; mikrofonolaria, Mikel Letamendi; efektu berezietan, Ander Ugarte, Angel Lera, Iñigo Palacios eta Andoni Galdos izan dira; eta making-of-a Uxue Guridiren ardura izan da. Horiez gain, oihartzun handiko bi aktorek ere parte hartu dute: Amama pelikulan parte hartu zuen eta 2015ean Goya sarietarako hautagai izan zen Iraia Eliasek; eta Handia-n eta Alardea telesailean parte hartutako Iñigo Aranburuk.

Itsaso Pol gidoilari eta zuzendaria, film laburraren grabazioan. Argazkia: Asier Egaña.

Esperientzia "aberasgarria"

Grabazioetan lau egun egin zituzten, sekuentzia gehienak Otadui zuhaiztiko etxe batean egin zituzten, eta beste zatitxo bat Arrasaten ere grabatu zuten. "Grabazioa esperientzia polita eta aberasgarria izan da, pozik egon dira bai kanpotik etorritakoak eta baita bertakoak ere. Orain, muntaiarekin gabiltza". Polen asmoa da abuztu alderako bukatzea drama generoko film laburra, eta ondoren, hainbat jaialditan aurkezteko gogoa dauka: "Lehenik eta behin, Euskal Herri mailako hainbat jaialditara eraman nahiko nuke lana, eta gero, baita Espainia mailako beste batzuetara ere". Gustura dago, momentuz, egindakoarekin, eta bere proiektu profesional horrek oihartzuna izan dezan lan egingo du.


«Liburu honek kosziente egin nau poesiaren bidea behar nuela»

Euskarazko poesia liburua Pamielarekin 2015ean argitaratu, eta orain, elebitan, ‘Llenabais el mundo. Mundua betetzen zenuten’ atera duzu. Nolatan sortu da aukera?

Puntu batean itzulita neukan liburu hau, lehendik egin zutelako antologia txiki elebidun bat, Logroñoko Planeta Clandestinon. Iaz, Soriako liburu azokan Euskadi izan zen gonbidatu. Batez ere poesiaren azoka zen, nik banituen poema batzuk itzuliak, eta nire aurkezpena egin nuenean, han zen Olifanteko Trinidad Ruiz Marcellan. Etorri zitzaidan, eta nire zerbait publikatu nahi zuela esan zidan.

Aspalditik zara idazle. Gaztelaniaz ere bai?

Gaztelaniara liburu hau eta Txoriak dira bederatzi dauzkat itzuliak, Espainiako Sari Nazionalerako finalista geratu zelako. Biak aurreneko itzulpen bezala neuzkan. Beste saiakera batzuk ere bai. Mundua betetzen zenuten bidali nion, eta elebiduna izatea nahi nukeela esan nahi nion. Nik poesia liburu elebidun asko irakurtzen ditut. Euskaraz ondo irakurtzen eta idazten ez dakien jendea ere badago. Poesia ez da hain zaila elebidun jartzen, ez da narrazio bat bezala. Onartu zuten, eta poz handia eman zidan.

Emaitzarekin, gustura?

Liburu honek bereziki emozionatu nau. Lan handia egin dut, erdaldunek erdaraz irakurri ahal izateko. Uste dut erdarazkoa ondo geratu dela, eta hori niretzat garrantzi handikoa zen.

Horrelako lanetan, itzulpen soila izaten da, ala birsorkuntza edo berridazketa da?

Sei-zazpi bertsio egin dizkiot hasierakoari. Lehena nahiko zehatza zen, baina agian gaztelaniaz ez zuen emoziorik sortzen. Batetik, hizkuntzaren ezberdintasunak daude; esate baterako, hitanoa. Nik poesian asko erabiltzen dut, eta hori ezin da itzuli. Orduan, beste baliabide batzuk sartu behar dituzu. Hizkuntzaren erritmoa ere aldatu egiten da. Poesian hizkuntza oso inportantea da, hitz oso gutxi eta hautatuak direlako. Orduan, emozioak sortzeko helburuarekin hautatu behar dira. Dudarik gabe, pixka bat birsortu egin behar izan dut, gaztelaniaz eduki dezan euskaraz daukan konbertsazio maila.

Gurasoei eskaini zenien.

Hiru daude: aita-amak eta nire lagun min bat, hil zena. Hiru-lau urteko poemak dira. Egoeraren pizgailua da heriotza. Badaude momentu tristeak, dudarik gabe, baina eboluzio bat ere badu: heriotzatik hasten da, eta bidaia bat da; norbere bizitzari eta heriotzari buruzko hausnarketarekin bukatzen da. Naturaldu nahi bat du. Gaztetan Mas Platon y menos Prozac liburua asko gustatzen zitzaidan, eta gure zibilizazioan heriotzarekiko izugarrizko urruntasuna ari garela bizitzen uste dut. Hitzen bidez badago horri buruzko hausnarketa, patxada edo sosegu bat sortzea. Absentzia badago, baina batez ere maite izan ditugun, maite ditugun eta maite izan gaituen jendearen presentzia dago liburuan. Zentzu horretan, poesia da seguruenik genero ederrenetako bat horrelako gauzetaz hitz egiteko.

Zer suposatu du zure idazle ibilbidean liburu honek?

Nik aukeratu dut poesia idaztea. Badakit ez dela beste genero batzuk bezain komertziala, eta horretan egon naiz. Aurreneko liburua 19 urterekin argitaratu nuen, orain dela 41 urte. Beti argitaratu dut. Baina nik bizi ahala idazten dut, eta idatzi ahala bizi naiz. Orduan, satifazio handia izan da. Azkeneko pare bat urte hauetan kanpora deitu didate, eta oso harrera ona eduki dut beti. Liburu honek arreta eman dio jende askori, eta kosziente egin nau poesiaren bidea behar nuela. Hau da, beti pentsatu dut euskal liburugintzan ari nintzela, euskal kulturan. Orain koszienteago sentitu naiz poesia irakurleen indarraz ere. Hori beti erreibindikatu dut, baina beti bakardade batetik bezala. Poesia urte batzuetan ahulduta egon da, ez da argitaratu; baina orain badago mugimendu bat, eta oso inportantea da genero bezala.


Euskararen aldeko murala margotuko du Balu artistak bihar

ZERAIN // Balu artistak murala margotuko du bihar euskararen alde, Zeraingo aterpetxean. Aterpetxeak euskalduntzearen alde Euskal Herriko ikasleekin egiten duen lana eta Baluren lana uztartuko ditu ekimenak. Jon Maiaren irudia eta bertsolariaren bertso bat jarriko dituzte horman. 08:00ak inguru hasiko da, 14:00ak arte ondo bidean.


Trintxerpeko eraikin bateko bi atari hustu dituzte egiturak dituen kalteengatik

Trintxerpe auzoko 20 familia etxetik atera behar izan dituzte, sotoko pilareetan kalte arriskutsuak atzeman ostean.